Kodi Ndingacite Ciyani Penu Ndidapswithidwa?\nWerengani mu Chichewa Ciabbey Ciabkhaz Ciabui Ciacoli Ciafrikana Cialbaneji Cialtai Cialur Ciarabe Ciarmeniya Ciasamizi Ciattié Ciaymara Ciazerbaijani (ca ku Cyrillic) Ciazibajani Cibambara Cibaoule Cibasa (ca ku Camarões) Cibaske Cibataki (ca ku Karo) Cibataki (ca ku Simalungun) Cibataki (ca ku Toba) Cibemba Cibengali Cibiak Cibikolo Cibisilama Ciboulou Cibshkir Cibulgariya Cibété Cidamara Cidangme Cidayak Ngaju Cidigor Cidinamarkeji Cidrehu Ciedo Ciefik Cieslovako Cieslovenia Ciestoniano Ciewe Cifaransa Cifaroezi Cifiji Cifinilandeji Cifon Ciga Cigalisiyan Cigarifuna Cigerman Cigmong (ca ku White) Cigokana Cigrego Ciguarani Ciguerze Cigujarati Cigun Ciguéré Cihausa Ciheberi Ciherero Cihiligaynon Cihindi Cihiri Motu Ciholandeji Cihungaro Ciiban Ciibanag Ciibinda Ciigbo Ciiloko Ciindoneziya Ciirlandeji Ciisoko Cijaponeji Cijorgiya Cijula Cikabiye Cikabuverdiano Cikabyle Cikamba Cikambodja Cikanada Cikaonde Cikaren (Ca ku S'gaw) Cikatalan Cikaxin Cikazakh Cikazakh (ca ku Arábia) Cikekxi Cikexuwa (ca ku Ancash) Cikexuwa (ca ku Ayacucho) Cikexuwa (ca ku Bolívia Cikexuwa (ca ku Cuzco) Cikhana Cikixe Cikixuwa (ca ku Chimborazo) Cikixuwa (ca ku Imbabura) Cikixuwa (ca ku Pastaza) Cikongo Cikongo Cikonkani (ca ku Roma) Cikoreano Cikosraean Cikrio Cikriolo ca ku Belize Cikriolo ca ku Guiné bissau Cikriolo ca ku Haiti Cikriolo ca ku Mauritania Cikriolo ca ku Seychelles Cikroasiya Cikuyu Cikwangali Cikwanyama Cilamba Cilaoti Cilatviano Cilenje Cilingala Cilituania Cilomwe Ciluba Ciluganda Cilukonzo Cilunda Ciluo Ciluvale Cimakua Cimalagazi Cimalay Cimalayalam Cimaltese Cimam Cimambwe-Lungu Cimapudungun Cimarathi Cimarxalezi Cimaya Cimazatek (ca ku Huautla) Cimbundu Cimixe Cimizo Cimoore Cimyanimari Cinahuatl (ca ku Central) Cinahuatl (ca ku Guerrero) Cinahuatl (ca ku Huasteca) Cinamwanga Cinavajo Cindau Cindebele Cindebele (ca ku Zimbabwe) Cindonga Cinepali Cingabere Cingangela Cingirezi Ciniasi Cinoruwegeji Cinsenga Cinyaneka Cinyanja Cinyarwanda Cinyungwe Cinzema Ciokpe Cioromo Ciossetian Ciotetela Ciotomi (ca ku Mezquital Valley) Cipalauan Cipangasian Cipapiaamento (Curação) Cipapiamento (ca ku Aruba) Cipende Ciperisi Cipidgin (Ca ku Nigéria) Cipidgin (ca ku Camarões) Cipidgin ca ku Ilhas Salomão Cipoloneji Ciponapeano Cipunjabi Cipunjabi (ca ku Shahmukhi) Cipwitikizi Cipwitikizi (ca ku Portugal) Cirewedwe ca Manja ca Cijaponeji Cirewedwe ca Manja ca Cipoloneji Cirewedwe ca Manja ca ku Africa do Sul Cirewedwe ca Manja ca ku Alemanha Cirewedwe ca Manja ca ku America Cirewedwe ca Manja ca ku Argentina Cirewedwe ca Manja ca ku Australia Cirewedwe ca Manja ca ku Bolivia Cirewedwe ca Manja ca ku Chile Cirewedwe ca Manja ca ku Colombia Cirewedwe ca Manja ca ku Cuba Cirewedwe ca Manja ca ku Espanha) Cirewedwe ca Manja ca ku Finlandia Cirewedwe ca Manja ca ku Grã Bretanha Cirewedwe ca Manja ca ku Holanda Cirewedwe ca Manja ca ku Hungria Cirewedwe ca Manja ca ku Italia Cirewedwe ca Manja ca ku Korea Cirewedwe ca Manja ca ku México Cirewedwe ca Manja ca ku Paraguai Cirewedwe ca Manja ca ku Peru Cirewedwe ca Manja ca ku Quebec Cirewedwe ca Manja ca ku Russia Cirewedwe ca Manja ca ku Venezuela Cirewedwe ca Manja ca ku Vietiname Cirewedwe ca Manja ca ku Zimbabwe Cirghiz Ciribati Ciromany (ca Kummwera kwa Grécia) Ciromany (ca ku Macedonia) Ciromany (ca ku Macedonia) Cyrillic Ciromeniya Cirotumani Cirundi Cirunyankore Cirusso Cirutoro Cisamoan Cisangir Cisango Cisebuano Cisedonia Cisena Cisepedi Ciservia Ciservia (ca ku Roma) Cisesotho (ca ku Lesoto) Cisesotho (ca ku África do Sul) Cisetswana Cisi Cisidama Cisilozi Cisinyala Cisonge Cisranantongo Cisunda Cisuweko Ciswahili Ciswahili (ca ku Congo) Ciswati Citagalog Citahiti Citai Citajiki Citaliyana Citamil Citandroy Citankarana Citarascani Citatar Citceko Citcini (ca ku Hakha) Citelugu Citetun Dili Citiv Citlapanek Citojolabal Citonga Citonga (ca ku Malawi) Citonga (ca ku Zimbabwe) Citongan Citoraja Citotonak Citshiluba Citshwa Citsonga Citumbuka Citurkmen Citurko Cituvaluan Citwi Citzeltal Citzotzil Ciughur (ca ku Cyrillic) Ciukraniya Ciumbundu Ciurdu Ciurhobo Ciuruund Ciuzbek Ciuzbek (ca ku Roma) Civalensia Civenda Civezo Civietinamu Ciwallisia Ciwaray-waray Ciwayuunaiki Ciwelsh Ciwolaita Cixavakano Cixhosa Cixineji Mandarin (Ca Nthawe Zense) Cixineji Mandarin (Cakupusa Kubva) Cixipanyol Cixoli Cixona Cixopi Cixuukezi Cixuvash Ciyakouba Ciyao Ciyoruba Cizande Cizapotek (ca ku Isthmus) Cizapotek (ca ku Lachiguiri) Cizulu Comongoliano cijavaneji cixokwe\nThangwe pa gole liri-lense, wanthu azinjisa ambapswithidwa ayai kusenzekesedwa, ndipo mbali ikulu ya omwe ambacitiridwa bzimwebzo ni maswaka.\nMtsikana munango omwe dzina lace ni Anita adagwesedwa pansi na munthu, mwakusaya kudziwa bzomwe bzikhacitika. Iye, adati: “Ndidayezera kucita ciri-cense kuti andisiye, ndipo ndidakuwa momwe ndingadakwanisiramo, koma bziribe kuthandiza. Ndidamuvuzula, kumumenya na kumusunya munthuyo. Tsono pomwe iye adandipfika na cisu, mphanvu zangu zidamaliratu pamwepo.”\nBzingadakhala kuti bzimwebzi bzikhacitikira imwepo, mungadacita tani?\nNapo mumbakhala wakusamala pomwe munkufamba usiku, dziwani kuti bzinthu bzakuipa bzingakucitikireni basi pa nthawe iri-yense. Bibliya limbalewa kuti: ‘Si nyakuthamanga kwene-kwene ndiye an’kunda pa mapici ndipo si nyacidziwiso ndiye an’funidwa, pakuti nthawe ya matsoka na bzinthu bzakusaya kudikhirika bzimbagwera wanthu wense.’—Mpalizi 9:11.\nWanthu azinji ambapswithidwa na munthu wakusaya kudziwika ninga momwe bzidacitikira Anita. Tsono winango ambapswithidwa na munthu wakudziwika, omwe nthawe zinango angakhale munthu wa pamui. Pomwe akhana magole 10 yokha yakubadwa, mtsikana munango omwe dzina lace ni Natalia, adapswithidwa na munthu omwe akhakhala pafupi na nyumba yawo. Nataliayo, adati: “Ndikhana mantha kwene-kwene, ndipo pa nthawe ibodzi-bodziyo ndidacita manyazi. Ndipopa pakutoma ndiribe kuuza munthu ali-wense.”\nLEKANI KUBZIPASA MULANDU\nAnita akadabzipasa mulandu pa bzomwe bzidamucitikirabzo. Iye adati: “Ndimbayebwa lini bzomwe bzidandicitikira usiku bule. Ndimbakumbuka kuti ndingadacita ciri-cense kuti ndibzikhotcerere. Tsono pomwe munthuyo adandipfika na cisu cire, inepano ndidabva mantha kwene-kwene, ndipo mphanvu zidandimalira. Tsono lero ndimbawona kuti ndikhafunikira kulimbana naye basi.”\nNatália ambabzipasambo mulandu pa bzomwe bzidamucitikira. Iye adati: “Inepano ndiribe kusamala. Abereki wangu akhadandicenjeza kuti ndimbaleke kutalikirana na mkulu wangu pomwe tinkusenzeka panja. Tsono inepano ndiribe kubvera. Ndipopa ndidacitisa kuti munthu omwe akhakhala pafupi na nyumba yathuyo akhale na mpata wakundipswitha. Bzimbandiwawa kwene-kwene kuwona kuti bzomwe bzidacitikabzo bzidabweresera mabvuto banja lathu. Bzensebzi bzidacitika thangwe ra kuphonya kwangu.”\nPenu imwepo mumbabzipasambo mulandu ninga momwe ambacitira Anita na Natália, kumbukirani kuti munthu omwe ambapswithidwa, ambacita lini kufuna. Wanthu winango ambawona nkhaniyi ninga ing’ono. Iwo ambati “amuna n’kukhala kwawo”, ndipo ambalewambo kuti munthu omwe ambapswithidwayo, ambacita kufuna. Tsono, dziwani kuti palibe munthu omwe an’funikira kucitiridwa bzimwebzo. Penu imwepo mudapswithidwa kale, lekani kubzipasa mulandu.\nTsono, pinango mungalewe kuti “bzidapusa kulewa, koma kucita mpsinango.” Wanthu winango ambalewa lini bzomwe bzidawacitikirabzo thangwe ra kubzipasa mulandu, ndipo ambatsautsika mu mtima. Tsono, kodi mukanyamala, mbani ambawina? Imwepo ayai munthu adakupswithaniyo? Cinthu cabwino comwe mungacite ni kuuza munthu bzomwe bzakucitikiranibzo.\nFOTOKOZERANI MUNTHU BZOMWE BZIDAKUCITIKIRANIBZO\nBibliya limbalewa bza Djobi, munthu wakulungama omwe adagumana na mabvuto yakusiyana-siyana. Iye adati: ‘Ndikulewalewa thangwe ra kuwawidwa kwangu.’ (Djobi 10:1) Tenepo, imwepo mungagumanembo phindu mukauza munthu munango bzomwe bzidakucitikiranibzo. Kuuza munthu omwe mumbamukhulupira, kun’dzakuthandizani kuti muleke kukhala na thupo kwene-kwene. Ndipo bzin’dzathandizanimbo kuti muleke kumbabzipasa mulandu pa bzomwe bzidakucitikiranibzo.\nImwepo mungalemedwe kwene-kwene na bzakukumbuka bzanu. Tenepo, mbauzani winango momwe munkubveramo kuti akuthandizeni\nAnita, adazindikira kuti kucita bzimwebzi, kumbathandizadi. Iye adati: “Ndidauza xamwali wangu wa pa mtima bzomwe bzidandicitikirabzo, ndipo iye adandiuza kuti ndikaceze na akulu wa mu gwere lathu. Bzidakhala bwino kwene-kwene kucita bzimwebzo. Iwo adakhala nande pansi kazinji-kense, acindiuza mafala yomwe yadandiderekhesa, yakuti bzomwe bzidacikabzo, kukhali lini kuphonya kwangu. Bzense bzomwe bzidandicitikirabzo, bziribe kucitika thangwe ra kufuna kwangu.”\nNatália adadzauzambo abereki wace bzomwe bzidamucitikirabzo. Ndipo iye adati: “Abereki wangu adandithandiza kwene-kwene. Iwo akhandilimbisa kuti ndikhale wakutsudzuka kuwauza momwe ndikhabvera thangwe ra bzomwe bzidacitikabzo. Bzimwebzi bzidandithandiza kumalisa ciya na msunamo wangu.”\nNatáliayo adatsangalazidwambo mwa kupemba kwa Mulungu. Iye adati: “Kupemba kudandithandiza maka-maka pa nthawe yomwe bzikhandinesa kuuza munthu bzomwe bzidandicitikirabzo. Ndikambapemba kwa Mulungu, ndimbakwanisa kulewalewa mwakutsudzuka, ndipo bzimwebzi bzimbandiderekhesa, bzicindipasambo mtendere wa mu mtima.”\nIngakufikirenimbo nthawe ya kupozedwa. (Mpalizi 3:3) Mbabzisamalirani mwa kuthupi, ndipo mbasamalanimbo na bzomwe mumbakumbuka. Mbakhalani na nthawe yakupuma mwakukwanira. Ndipo kuposa bzense, mbakhulupirani Yahova, Mulungu omwe ambatitsangalaza mwa mtundu uli-wense.—2 Wakolinto 1:3, 4.\nPENU MUNA MSINKHU WA KU NAMORARI\nPenu ndimwe mtsikana, ndipo namorado wanu ankukungingimirani kuti mugonane naye, lekani kugopa kumuuza mwamphanvu kuti: “Leka kucita bzimwebzi!” ayai “Bzakuphatana-phatanabzi ndin’funa lini!” Lekani kugopa kuti mungaluze namorado wanuyo. Iye akamalisa namoroyo thangwe ra bzimwebzo, bziri bwino imwepo mubvume kumalako. Imwepo mun’themera kukhala na mwamuna caiye, omwe anilemekeza thupi lanu na mitemo yanu.\nKODI MUNGATI CIYANI?\nMtsikana munango omwe dzina lace ni Coreta, adati: “Pomwe ndikhapfunza, alumbwana akhambapfuwa kirimau wangu, acimbalewa mafala yapezi-pezi. Iwo akhati bzinthu bzingadandifambira bwino ndingadagonana nawo.”\nKodi bzomwe alumbwanawo akhacita, mungati\nMtsikana munango omwe dzina lace ni Cândida, adati: “Pomwe ndikhali m’maxibombo, mulumbwana munango adayamba kumbandiphata-phata, acimbalewa bzinthu bzapezi-pezi. Ndidalivuzula boko lacero, ndicimuuza kuti andisiye. Ndipo iye adandinyang’anisisa ningati ndine psiru.\nKodi bzomwe mulumbwanayo adacitira Cândida, mungati\nMtsikana munango omwe dzina lace ni Betânia, adati: “Gole lamalali, mulumbwana munango akhandokhalira kumbandiuza kuti ambandifuna. Iye akhafuna kuti ndimbaceze naye, tsono inepano ndikhalamba bzimwebzo. Nthawe zinango, akhambaphata-phata boko langu. Inepano ndikhambamuuza kuti aleke kucita bzimwebzo, tsono iye akhasiya lini. Ndipo pa nsiku inango, pomwe ndikhadakotama kuti ndimange nsapato zangu, iye adabwera, acidzamenya matako yangu.”\nKodi bzomwe mulumbwanayo adacitira Betânia, mungati\nPa bzakucitika bzitatubzi, mtawiro wacitatu ndiye wacadidi.\nKodi mtawiro wacitatuyu udasiyana tani na kusenzeka ayai kubvunzira?\nKusiyana kwace n’kwakuti alumbwanawo ndiwo omwe ambacitira bzinthu atsikana acimbayesa kuti ankukomedwa nabzo. Ndipo iwo angapitirize kumbacita bzimwebzo, napo atawaletsa.\nMsambo umweyu ngwakuipa kwene-kwene, thangwe angamalizire kuwapswitha.\nNdikambabzipasa mulandu pa bzomwe bzidandicitikira, kodi ndin’dzacita ciyani?\nKodi ni munthu wacikulire uponi omwe inepano ndimbamukhulupira kwene-kwene?\nOnani vidiyo yakuti O Que Outros Jovens Dizem—Assédio sexual, pa www.jw.org/pt. (Pitani pomwe padanemba ENSINOS BÍBLICOS > ADOLESCENTES)


Wana An’funika Kupfunza—Kukhala Wakubzicepswa\nMunthu wakubzicepswa ambalemekeza wanthu winango, ambabzikuza lini ndipo ambafuna lini kuti winango amuwone kuti ngwakufunika kwene-kwene. M’mbuto mwace, iye ambaikha bzakufuna bza winango pa mbuto yakuyamba ndipo ambakhala wakukonzeka kupfunzisidwa nawo.\nWanthu winango ambalewa kuti munthu wakubzicepswa adagona. Koma bzimwebzi mpsakunama, thangwe munthu wakubzicepswa ambathandiza wanthu kuzindikira bzomwe iwo angakwanise lini kucita.\nTHANGWE RANYI KUBZICEPSWA N’KWAKUFUNIKA?\nMunthu wakubzicepswa ambakhala na axamwali azinji. Bukhu lakuti A Epidemia do Narcisismo limbalewa kuti: “Kawiri-kawiri, wanthu wakubzicepswa ambaneseka lini kucita uxamwali na munthu ali-wense,” ndipo iwo “ambabvesesa bzinthu.”\nKubzicepswa kun’dzathandiza mwana wanu kukhala na tsogolo labwino. Mwana wanu akapfunza kubzicepswa kuyambira ali ng’ono, bzin’dzakhala bzakusaya kunesa kugumana basa akadzakula. Dr. Leonard Sax adalewa kuti: “Tswaka likambabzifuna mwakunyanyira na kusaya kudziwa bzomwe lingakwanise lini kucita, bzinthu bzingamufambire lini bwino akambabvunzidwa pakulewa bza basa lomwe akufuna. Koma tswaka lomwe limbadziwa cakulinga ca mibvunzo yomwe ambabvunzidwa, kawiri-kawiri limbagumana basa.” *\nMOMWE MUNGAPFUNZISIRE MWANA WANU KUKHALA WAKUBZICEPSWA\nThandizani mwana wanu kuti aleke kumbabzifuna mwakunyanyira.\nNFUNDO YA M’BIBLIYA: ‘Penu munthu ankukumbuka kuti iye ni cinthu cakufunika, pomwe ni cinthu lini, ankubzinamiza.’—Wagalata 6:3.\nLekani kumbauza mwana wanu bzinthu bzakusaya kukwanisika. Mwa ciratizo, kumuuza mafala yakuti “Bzense bzomwe unkukhumba kucita pa moyo wako bzin’dzakwanisika” nakuti “Iwepo ungakhale ciri-cense comwe ungafune,” bzingakhale ninga kuti munkumulimbisa, tsono kawiri-kawiri bzimwebzi bzimbacitika lini pa moyo wa munthu. Koma dziwani kuti mwana wanu bzinthu bzingamufambire bwino kokha akakhala na bzakulinga acicita nyongo yakubzikwanirisa.\nMbatendani mwana wanu kokha pa bzomwe wacita bwino. Kuuza nthawe zense mwana wanu kuti ngwakupambulika, kungamuthandize lini kukhala wakubzicepswa. Ndipopa mbamutendani kokha pa bzinthu bzomwe wacita bwino.\nThandizani mwana wanu kukhala na malire yakuphatisa basa interneti. Kawiri-kawiri, wanthu ambafuna kuphatisa basa interneti kuti adziwise luso lawo na bzinthu bzomwe ambacita. Tsono bzimwebzi mpsakusiyana kwene-kwene na kukhala wakubzicepswa.\nMbalimbisani mwana wanu kuti ambapepese. Mwana wanu akacita cinthu cakuphonyeka, muthandizeni kuwona kuti comwe wacitaco n’cakuphonyeka, kuti azindikire kuphonyako na kupepesa mwakamfulumize.\nPfunzisani mwana wanu kuti ambatende.\nNFUNDO YA M’BIBLIYA: ‘Latizani kuti ndimwe wakutenda.’ —Wakoloso 3:15.\nKutenda cirengedwe. Wana angapfunze kutenda mwa kuwona bzinthu bzense bza m’cirengedwe na kubvesesa kuti ifepano tin’funikira bzinthu bzizinji kuti tikhale na moyo. Timbafunikira mphuwe, madzi na bzakudya kuti tikhale na moyo. Tenepo mbaphatisani basa bzinthu bzimwebzi kuti muthandize mwana wanu kuti ambalemekeze, ambakomedwe na kutenda bzinthu bzomwe Mulungu adalenga.\nKutenda wanthu. Thandizani mwana wanu kuti aleke kumbacitira njiru wanthu winango thangwe ra luso lawo, koma mulatizeni kuti angapfunze bzizinji na maluso yawoyo.\nKutenda na mafala. Pfunzisani mwana wanu kuti ambatende kucokera pansi pa mtima, sikuti kucita kungingimizidwa. Kutenda kumbatithandiza kupitiriza kukhala wakubzicepswa.\nPfunzisani wana wanu kufunika kwa kumbathandiza winango.\nNFUNDO YA M’BIBLIYA: ‘Mwa kubzicepswa, mbawonani winango kukhala wakukuposani, lekani kumbandokumbukira bzakufuna bzanu bzokha, koma mumbakumbukirembo bzakufuna bza wanthu winango.’—Wafiripo 2:3, 4.\nPfunzisani mwana wanu kuti ambacite mabasa ya pamui. Kuleka kupasa mabasa ya pamui mwana wanu, kungamucitise kubziwona kuti iye ngwapadzulu ndipo an’themera lini kucita mabasayo. Muthandizeni kuwona kuti mabasa ya pamui yan’funika kukhala pa mbuto yakuyamba sikuti masenzeka yace. Muuzeni kuti kucita mabasa ya pamui kumbapasa phindu banja lense, ndipo winango an’dzakomedwa na kumulemekeza iye akambacita mabasayo.\nLatizani kuti kucitira bzinthu winango n’kwabwino. Kutumikira winango ni njira ibodzi yakuthandiza wana kukhwima mwauzimu. Tenepo, thandizani wana wanu kufufudza omwe ankufunikira thandizo na bzomwe angacite kuti awathandize. Mbatendani ndipo mbathandizani mwana wanu thangwe ra bzomwe wacita pakuthandiza winango.\n^ ndi. 8 Onani bukhu la cingerezi lakuti: The Collapse of Parenting.\nMwana omwe ambapfunzisidwa ucita mabasa kuyambira ali ng’ono ambadzaneseka lini kuphata basa na winango akakul\nKodi wana wangu ambadziwa kuti inepano nthawe zinango ndimbathembambo thandizo la winango?\nKodi ndimbalewa bzinthu bzabwino na kutenda bzomwe wanthu winango ambacita, ayai wana wangu ambandiwona ndikundolewa bzinthu bzakuipa bzomwe wanthuwo ambacita?\nKodi wana wangu ambawona kuti inepano ndimbafuna kutumikira winango?\n“Nsiku inango mwana wathu wacikazi adatiuza kuti mwanzace wa ku xikola adamulewa kuti iye akhali lini bwino ndipo palibe munthu omwe akhamufuna. Ine ndidamuuza kuti pinango mwanzaceyo akhagumana na mabvuto mazinji kumui kwace. Ndipo ndidamuuza pomwe kuti, pa dziko lense la pansi palibe banja lomwe ndakulungama. Bzimwebzi bzidathandiza mwana wathuyo kuwona kuti akhali lini wa padzulu kuposa winango. Koma kwa iye bzinthu bzikhali bwino.”—Karen.\n“Tidalimbisa wana wathu awiri wacikazi kuti ambalokotere mpata omwe ambakhala nawo ku xikola kuti ambacite nyongo yakudziwa bzizinji pa mapfunziro yawo, sikuti kumbabzindendemezera na anzawo. Ndipo iwo ambadziwa kuti ifepano timbawandendemezera lini na winango.”—Marianna.


Adalambidwa ku Nazaleti | Moyo wa Jezu\nJezu Adalambidwa Kwawo ku Nazaleti Napo Kuti Akhacita Bzakudabwisa\nMATEU 9:27-34; 13:54-58 MARKO 6:1-6\nJEZU ADAPOZA AZIMOLA NA ABEWEWE\nWANTHU WA KU NAZALETI ADAMULAMBA\nNsiku inango Jezu adatanganidwa kwene-kwene. Atabwerera ku dera la Dekapoli, Jezu adayenda ku Kafarinaumu komwe adapoza mkazi omwe akhataya mulopa pabodzi na kulamusa mwana wacikazi wa Jairo. Jezu adacita bzinthu bzensenebzi nsiku ibodzi yokha. Pomwe Jezuyo adacoka kumui kwa Jairo, azimola awiri adayamba kumutewera ndipo akhakuwa kuti: ‘Tibvereni nsisi, Mwana wa Davide.’—Mateu 9:27.\nMwa kucemera Jezu kuti ‘Mwana wa Davide,’ azimola awiriwo adalatiza kuti akhakhulupira kuti Jezu ngwa kuthemera kupita mu Umambo bwa Davide na kuti akhali Mesiya. Jezu adacita ninga akhabva lini mkumbiro wa azimolawo, koma pinango adacita utowa bzimwebzi kuti awone penu wanthuwo angadapitiriza mpaka paponi. Pomwe Jezu adapita m’nyumba, azimolawo adamutewera mpaka m’nyumbamo. Jezuyo adawabvunza kuti: ‘Kodi munkukhulupira kuti ndingacitedi bzimwebzi?’ Iwo adamutawira kuti: ‘Inde, Mbuya.’ Tenepo Jezuyo adawaphata maso, acilewa kuti: ‘Mwakubverana na cikhulupiro canu bzicitike tenepoyo kuna imwepo.’—Mateu 9:28, 29.\nPa nthawe imweyoletu iwo adayamba kuwona. Ninga momwe akhauzira wanthu omwe akhawapoza m’mbuyomo, Jezu adauzambo azimola awiriwo kuti aleke kuuza wanthu bzomwe adawacitirabzo. Tsono thangwe ra kudekedwa kwene-kwene, patapita nthawe iwo adayamba kufotokozera wanthu wa mizinda ya pafupi na yakutali.\nPomwe amuna awiri wale akhayenda, wanthu adabweresa munthu omwe akhakwanisa lini kulewalewa thangwe akhadapoteredwa na dimonyo. Jezu adacosa dimonyoyo, ndipo pa nthawe ibodzibodziyo munthuyo adayambiratu kulewalewa. Wanthuwo adadabwa kwene-kwene, ndipo adayamba kulewa kuti: ‘Bzinthu ninga bzimwebzi bzikanati kucitika mu Jirayeri muno.’ Pomwe bzimwebzi bzikhacitika Afarizeu akhalipombo. Afarizeuwo angadagaza lini kuti bzimwebzi bzikhadacitikadi, tenepo, iwo adayamba kulewa kuti: ‘Umweyu ankucosa madimonyo mwakuthandizidwa na mtongi wa madimonyo.’—Mateu 9:33, 34.\nPatsogolo pace, Jezu adabwerera ku mzinda wa kwawo ku Nazaleti, pabodzi na anyakupfunza wace. Pa nthawe imweyi pakhadapita kale pafupi-fupi gole kucokera pomwe adapfunzisa mu sinagoga ya ku Nazaletiko. Wanthu adadabwa na bzomwe akhapfunzisa, koma iwo adakalipa kwene-kwene mpaka akhafuna kumupha. Patsogolo pace, iye adacita ulendo bwakuyenda kukathandiza wanthu wa kumui kwawo.\nPa Nsiku ya Malinkhuma iye adayenda ku sinagoga kuti akapfunzise. Wanthu azinji adadabwa na bzomwe iye akhapfunzisabzo ndipo adayamba kumbabvunzana kuti: ‘Kodi munthu umweyu, adazigumana kuponi nzeru na luso lakucitira mabasa yamphanvuya? Kodi umweyu ni mwana lini wa nyakusema matabwa ule? Kodi mayi wace ambacemeredwa lini Mariya ndipo ni m’bale lini wa Tiyago, Zuze, Simau, na Juda? Kodi mpfumakazi zace zense ziri lini konkuno? Tsono umweyu adabzitenga kuponi bzensebzi?’—Mateu 13:54-56.\nIwo akhakumbuka kuti Jezu akhali munthu ninga iwo. Ndipo iwo akhabzibvunza kuti: ‘Ifepano tamuwona akukula umweyu apa angakhale tani Mesiya?’ Tenepo napo akhanabo umboni bwakulatiza kuti Jezu akhali mesiya pakuti adamuwona akucita bzinthu bzakudabwisa na kuti akhali wanzeru kwene-kwene, koma wanthuwo adamulamba basi. Iwo adacita bzimwebzi thangwe akhamudziwa bwino ndipo napo azibale wace caiwo adamulambambo. Bzimwebzi bzidacitisa Jezu kulewa kuti: ‘Mpolofeta ambalemekezedwa lini kumui kwace ayai nyumba yace, koma kunango.’—Mateu 13:57.\nMwakusaya kupenukira, Jezu adadabwa na kusaya cikhulupiro kwa wanthuwo. Tenepo iye alibe kucita cakudabwisa ciri-cense kumweko ‘koma adandoikha manja yace pa atenda ang’ono-ng’ono aciwapoza.’—Marko 6:5, 6.\nMwa kucemera Jezu kuti ‘Mwana wa Davide,’ kodi azimola awiriwo adalatiza kuti akhakhulupira ciyani?\nKodi Afarizeu adalewa pomwe ciyani atawona Jezu ankucita bzakudabwisa?\nKodi Jezu adatambiridwa tani ku Nazaleti, ndipo n’thangwe ranyi?


Jezu—Mambo Wakusaya Mulandu Adabonera pa Muti | Moyo wa Jezu\nMambo Wakusaya Mulandu Adabonera pa Muti\nJEZU ADAKHOMEREREDWA PA MUTI WAKUZUNZIDWIRA\nCIZINDIKIRO COMWE ADAKHOMA PA MUTI WA JEZU CIDACITISA KUTI WANTHU AMUNYOZE\nJEZU ADAPICIRA MUNTHU MUNANGO KUTI AN’DZAKHALA M’PARAIZO PA DZIKO LA PANSI\nAcikunda wa Roma adatenga Jezu na akapondo winango awiri kuti akawaphe. Mbuto yomwe adayenda nawo ikhacemeredwa Gologota ayai Mbuto ya Nkhadzi, ndipo ikhali pafupi na mzindayo. Munthu akhakwanisa kuwona bzomwe bzikhacitika pa mbutoyo ‘na patali.’—Marko 15:40.\nPomwe adafika pa mbutoyo adawakhundula bzakubvala, ndipo adawapasa vinyu wakusanganizidwa na mira pabodzi na ndulu kuti amwe. Bzinkuwoneka kuti akazi wa ku Jeruzalemu ndiwo akhambakonza vinyuyo kuti athandize wanthu omwe akhayenda kukaphedwa kuleka kubva ululu. Ndipo Aroma akhaletsa lini wanthuwo kumwa vinyuyo. Koma pambuyo pa kulawidza, Jezu adalamba kumwa vinyuyo. Thangwe ranyi? Iye akhafuna lini kuti pa nthawe ya kunesayi cinthu cinango cicinje makumbukidwe yace, acitazira kudziwa bzomwe bzingadacitika. Iye akhafuna kupitiriza kukhala wakukhulupirika mpaka kuphampha kwa moyo wace.\nJezu adagonesedwa pa muti omwe akhafuna kumukhomererayo. (Marko 15:25) Ndipo acikundawo adakhomerera perego m’manja na m’minyendo ya Jezu, bzomwe bzidacitisa kuti iye abve kuwawa kwene-kwene. Ndipo kuwawako kudathumizirika pomwe acikundawo adamusa mutiyo, thangwe kulemera kwa thupi lace kukhacitisa kuti momwe akhadakhomereredwamo mung’ambike. Koma Jezu alibe kukalipira acikunda wale, m’mbuto mwace adapemba kuti: ‘Baba, alekerereni thangwe ankudziwa lini bzomwe ankucita.’—Luka 23:34.\nAroma akakhomerera munthu iwo akhaikha cizindikiro ca kulatiza mulandu wace. Pa nthaweyi Pirato adaikha cizindikiro comwe cikhadanemba kuti: ‘Jezu Mnazaleti Mambo wa Ajuda.’ Mafalaya akhadayanemba m’Cihebereu, m’Cilatini na m’Cigirego, tenepo ali-wense akhakwanisa kuyawerenga. Bzomwe adanembabzo bzimbalatiza kuti Piratoyo akhadaipidwa kwene-kwene na Ajuda omwe adangingimira kuti Jezu aphedwe. Akulu-akulu wa ansembe adakalipa na bzomwe bzikhadanembedwabzo, ndipo adauza Pirato kuti: ‘Lekani kunemba kuti: “Mambo wa Ajuda,” koma munembe kuti iye adati: “Inepano ndine Mambo wa Ajuda.”’ Tsono Pirato adawatawira kuti: ‘Bzomwe ndanemba, ndanemba!’—Juwau 19:19-22.\nThangwe ra kukalipa, Ajudawo adabwerezera pomwe mulandu wakunama omwe iwo akhadaufotokoza mu Sinedriyo. N’thangwe race wanthu omwe akhagwata na pafupipo akhandokwetedza msolo acimbalewa mwakunyoza kuti: ‘Iwe nyakugwesa templo uciimanga m’nsiku zitatu, bzipulumuse wekha. Buluka pa muti wakuzunzidwirapo.’ Ndipo akulu-akulu wa ansembe na anembi akhambauzana kuti: ‘Tsapano, Kristu mambo wa Jirayeri abuluke pa muti wakuzunzidwirayo kuti ifepano tiwone ticikhulupira.’ (Marko 15:29-32) Ndipo akapondo wale, omwe m’bodzi akhadakhomereredwa ku boko ladidi, munango ku boko la madzere, adayambambo kunyoza Jezu napo akhalibe mulandu uli-wense.\nAcikunda anai wa Roma adamunyozambo Jezu. Pinango pa nthaweyo acikundawo akhamwa vinyu yakuwawa, ndipo pakufuna kunyoza Jezu, iwo adatengambo vinyuyo pang’ono aciyifendeza pa mulomo wace, napo iye angadakwanisa lini kutambira kuti amwe. Aromawo atawona mafala yomwe yakhadanembedwa pa cizindikiro comwe cikhali pa muti wa Jezu pale, adayamba kumunyoza kuti: ‘Penu iwepo ndiwe Mambo wa Ajuda, bzipulumuse wekha.’ (Luka 23:36, 37) Bzikhali bzinthu bzakupasa nsisi kwene-kwene! Munthu omwe adalatiza kuti akhali njira, cadidi na moyo, adanyozedwa acicitiridwa bzinthu bzakuipa. Tsono Jezu akhadatsimikiza kupirira bzinthu bzensenebzi, ndipo alibe kubwezera acikunda wale, Ajuda omwe akhali pamwepowo ne akapondo awiri omwe akhadakhomereredwa naye pabodzi wale.\nAcikunda anai wale adatenga cakubvala cace cakunja acicigawa bzipande bzinai, ndipo adacita maere kuti agawane. Tsono cakubvala ca Jezu ca mkati cikhali cabwino kwene-kwene, pakuti ‘cikhalibe msono kucokera kudzaulu mpaka kunyansi.’ Tenepo iwo adauzana kuti: ‘Cakubvalaci mbatirekeni kucing’amba koma mbaticiteni maere kuti tidziwe kuti cin’khala ca yani.’ Ndipo bzimwebzi bzidakwanirisa cinembo comwe cikhadalewa kale kuti: ‘Iwo ankugawana bzakubvala bzangu pakati pawo, ndipo ankucita maere cakubvala cangu.’—Juwau 19:23, 24; Psalymo 22:18.\nTsono kapondo m’bodzi adadzazindikira kuti Jezu akhalidi mambo. Ndipo iye adatsimula mwanzaceyo kuti: ‘Kodi iwepo umbagopa lini Mulungu, pakuwona kuti unkutambira cirango cakundendemerana na ca munthuyu? Ifepano tidathemeradi kulangidwa tenepa, pakuti tinkutambiriratu bzomwe tidathemera malingana na bzicito bzathu. Tsono umweyu alibe kuphonya cinthu na cibodzico.’ Tenepo iye adakumbira Jezu kuti: ‘Mudzandikumbukirembo ine mukadzapita mu Umambo bwanu.’—Luka 23:40-42.\nJezu adamutawira kuti: ‘Cadidi, ndikukuuza lero kuti, iwepo un’dzakhala nande,’ sikuti mu Umambo kudzulu, koma ‘m’Paraizo.’ (Luka 23:43) Piciro lomwe Jezu adacita kwa munthuyo likhali lakusiyana na lomwe Jezu adacita kwa apostolo wace. Iye adauza apostolo wace kuti an’dzakhala pa mipando ya umambo pabodzi na iye mu Umambo bwace. (Mateu 19:28; Luka 22:29, 30) Tsono kapondoyo omwe akhali Mjuda, pinango akhadabva kale bza Paraizo omwe Yahova akhadapasa Adamu na Eva kuti akhale na wana wawo. Tenepo kapondoyo adafa ana cidikhiro ca kudzakhala m’Paraizo pa dziko lino la pansi.\nN’thangwe ranyi Jezu adalamba kumwa vinyu yomwe adapasidwa?\nKodi cizindikiro comwe akhadaikha pa muti omwe akhadakhomerera Jezu cikhadanemba kuti tani? Ndipo Ajuda adalewa ciyani atawona bzimwebzo?\nKodi bzomwe wanthu adacita na bzakubvala bzace, bzidakwanirisa tani bzinembo?\nKodi Jezu adapicira ciyani kapondo omwe akhadasala pang’ono kufa pa mbali pace?


Tumikirani Yahova, Mulungu wa Ufulu Caibo | Nsanza ya Mulindiri\n‘Pomwe pana mzimu wa Yahova, pamwepo pana ufulu.’ —2 WAKOLINTO 3:17.\nKodi mzimu wa Yahova udatitsudzula mwa njira ziponi?\nKodi tingatcenkhe tani kumbaphatisa basa mwakuphonyeka ufulu bwathu?\nKodi n’ciyani comwe tingacite kuti timbaphatise basa ufulu bwathu mwanzeru?\n1, 2. (a) N’thangwe ranyi kawiri-kawiri wanthu akhacezerana bza ukapolo na ufulu m’nthawe ya Akristau wakuyambirira? (b) Mwakubverana na mpostolo Paulo, kodi mbani Nsansa ya ufulu caibo?\nAKRISTAU wakuyambirira akhatongedwa na boma la Roma, lomwe wanthu wace akhasamwa kwene-kwene thangwe ra malamulo ya bomalo, cirungamo na ufulu bomwe akhanabo. Mbali ikulu ya wanthu omwe akhatongedwa na boma la Roma akhali akapolo ndipo iro likhathemba akapolowo kuti ambacite basa lizinji lamphanvu. Tenepo, wanthu azinji kuphatanidzambo Akristau omwe akhatongedwa na bomali, kawiri-kawiri akhambacezerana nkhani zakulewa bza ukapolo na ufulu.\n2 Kawiri-kawiri mpostolo Paulo akhambalewa bza ufulu m’matsamba yomwe iye akhambanemba. Tsono, iye akhacita lini bzimwebzo kuti amalise mabvuto ya m’dzikoli, ninga momwe wanthu akhafunira pa nthawe imweire. M’mbuto mwace, iye pabodzi na Akristau anzace adacita nyongo yakupfunzisa wanthu bzipsa bzabwino bzakulewa bza Umambo bwa Mulungu, aciwathandizambo kubvesesa kufunika kwa nsembe ya cakulombolera ya Kristu Jezu. Ndipo Paulo adauza Akristau anzace komwe angadagumana Nsansa ya ufulu caibo. Iye adati: ‘Yahova ndiye Mzimu, ndipo pomwe pana mzimu wa Yahova, pamwepo pana ufulu.’—2 Wakolinto 3:17.\n3, 4. (a) Kodi n’ciyani comwe Paulo adalewa mu tsamba lace laciwiri lomwe adanembera Akristau wa ku Kolinto? (b) Kodi n’ciyani comwe tin’funika kucita kuti tikhale na ufulu bomwe bumbacokera kwa Yahova?\n3 Mu tsamba lace laciwiri lomwe adanembera Akristau wa ku Kolinto, Paulo adafotokoza bzomwe bzidacitikira Mozeji pomwe iye adabuluka mu Phiri la Sinai, komwe akhadayenda kukalewalewa na wanjo wa Yahova. Nkhope ya Mozeji ikhayetimira ndipo pomwe Ajirayeri adamuwona, iwo adacita mantha kwene-kwene, tenepo Mozejiyo adampsinkha nkhope yace na nguwo. (Kufuluka 34:29, 30, 33; 2 Wakolinto 3:7, 13) Paulo adati: ‘Tsono munthu akabwerera kwa Yahova, nguwoyo imbakundulidwa.’ (2 Wakolinto 3:16) Kodi Paulo akhafuna kulewanyi na mafalaya?\n4 Mu msolo wapitayu, tidawona kuti ni Yahova yekha, Mulengi wa cirengedwe cense, omwe ana ufulu bwakusaya malire. Tenepo, mpsakubveka kuti ‘pomwe pana mzimu wa Yahova’ pambakhala ufulu. Tsono Paulo adalewa kuti penu tin’funa kukhala na ufulu bumwebu, tin’funika kubwerera kwa Yahova, bzomwe bzinkuthandauza kuti tin’funika kukhala pauxamwali bwakulimba na iye. Pomwe Ajirayeri akhali m’dambo, iwo akhawona lini bzinthu ninga momwe Yahova ambabziwonera, ndipo bzimwebzi bzikhakhala ninga kuti iwo akhadampsinkha makumbukidwe na mitima yawo na nguwo. Iwo akhafuna kuphatisa basa ufulu bwawo kuti acite bzakufuna bzawo.—Wahebereu 3:8-10.\nNapo munthu omwe ali m’kawoko angakhale na ufulu\n5. (a) Kodi mzimu wa Yahova umbapereka ufulu buponi? (b) Kodi tinkudziwa tani kuti munthu angakhale na ufulu bomwe Yahova ambapereka, napo kuti ni kapolo ayai ali m’kawoko? (c) Kodi tin’cezerana mibvunzo iponi?\n5 Ufulu bomwe mzimu wa Yahova umbapereka, bumbaposa ufulu bwa kutsudzulidwa ku ukapolo, ndipo n’bukulu kwene-kwene mwakuti palibe munthu na m’bodziyo omwe angadakhala nabo. Mwa ciratizo, mzimuyo ungatitsudzule ku ukapolo bwa pikado na infa na ukapolo bwa kunamata kwakunama pabodzi na miyambo yace. (Waroma 6:23; 8:2) Kulewa cadidi, bumwebu ni ufulu bwabwino kwene-kwene! Napo munthu omwe ni kapolo ayai ali m’kawoko angakhale na ufulu bumwebu. (Ciyambo 39:20-23) Ciratizo pa nkhaniyi ni mpfumakazi Nancy Yuen na m’bale Harold King, omwe adakhala m’kawoko kwa magole mazinji thangwe ra cikhulupiro cawo. Iwo akhana ufulu bomwe mzimu wa Mulungu umbapereka, napo kuti akhali m’kawoko. Mungawone vidiyo yakulewa bza m’bale na mpfumakaziyi mu programa ya JW Broadcasting pa mbali yakuti: ZOCHITIKA PA MOYO WA ANTHU ENA > KUPIRIRA MAYESO. Tsapano, mbatiwoneni mitawiro ya mibvunzo miwiri iyi: Kodi tingalatize tani kuti timbawona ufulu bwathu kukhala cinthu cakufunika kwene-kwene kwa ifepano? Kodi tingaphatise tani basa ufulu bwathu mwanzeru?\nUFULU BOMWE YAHOVA AMBATIPASA\n6. Kodi Ajirayeri adalatiza tani kuti akhatenda lini ufulu bomwe Yaova akhadawapasa?\n6 Tikapasidwa mphaso, ifepano timbatenda kwene-kwene munthu omwe watipasa mphasoyo. Tsono Ajirayeri alibe kutenda ufulu bomwe Yahova akhadawapasa. Itandopita minyezi ming’ono-ng’ono kucokera pomwe adatsudzulidwa ku ukapolo bwa ku Edjipito, iwo adayamba kusuwa cakudya comwe akhadya ku Edjipitoko. Iwo akhang’ung’udzika thangwe ra mana, cakudya comwe Yahova akhawapasa, mpaka adafika pakukhumba kubwerera pomwe ku Edjipitoko. Kwa iwo, ‘nsomba, makaka, mabvembe, nsabola pabodzi na adyo,’ bzikhali bzinthu bzakufunika kwene-kwene kuposa ufulu bomwe Yahova akhadawapasa bwakuti ambamutumikire. Mwakusaya kupenukira, bzimwebzi bzidasunamisa kwene-kwene Yahovayo. (Mirewengo 11:5, 6, 10; 14:3, 4) Na cakucitikaci, tingapfunze nfundo yakufunika kwene-kwene.\n7. Kodi Paulo adalatiza tani kuti akhaphatisa basa mafala yace yakugumanika pa 2 Wakolinto 6:1, ndipo ifepano tingamutewezerembo tani?\n7 Paulo adacenjeza Akristau wense kuti ambatende ufulu bomwe Yahova adatipasa, kucokera kwa Mwana wace Jezu Kristu. (Werengani 2 Wakolinto 6:1.) * Iye akhali wakuperewera ninga ifepano ndipo akhalimbo kapolo wa pikado na infa, mwakuti bzimwebzi bzikhambamusunamisa kwene-kwene. Tsono napo bzikhali tenepo, iye adalewa kuti: ‘Ndinkutenda Mulungu mwa Jezu Kristu Mbuya wathu!’ Kodi iye akhafuna kulewanyi na mafalaya? Iye adauza Akristau anzace kuti: ‘Pakuti lamulo la mzimu omwe umbapasa moyo mwakubverana na Kristu Jezu lidakulombolani ku lamulo la pikado na infa.’ (Waroma 7:24, 25; 8:2) Ninga Paulo, ifepano tin’funika lini kuyebwa kuti Yahova adatitsudzula ku ukapolo bwa pikado na infa. Ndipo timbakondwa kwene-kwene na nsembe ya cakulombolera ya Jezu, yomwe imbatipasa mpata wakutumikira Mulungu wathu na cikumbumtima cakucena.—Psalymo 40:8.\nKodi imwepo munkuphatisa basa ufulu bwanu bwakusankhula kuti mucite bzomwe Yahova ambafuna ayai kuti mucite bzakufuna bzanu bzokha? (Onani ndime 8-10)\n8, 9. (a) Kodi ni cenjezo liponi lomwe Pedru adapereka pa nkhani yakuphatisa basa ufulu bwathu? (b) Kodi munthu angaphatise tani basa ufulu bwace mwakuphonyeka?\n8 Ifepano tin’funika lini kumbandolewa kuti timbatenda Yahova, koma tin’funikambo kumbasamala kwene-kwene kuti tireke kuphatisa basa ufulu bwathu mwakuphonyeka. Mwa ciratizo, Pedru adaticenjeza kuti tireke kumbawona ufulu bwathu ninga thangwe lakucitira bzinthu bzakuipa. (Werengani 1 Pedru 2:16.) * Cenjezoli limbatikumbusa bzomwe bzidacitikira Ajirayeri pomwe akhali m’dambo. Ndipo iro ndakufunika kwene-kwene nsiku zino kuposa kale lense pakuti Sathani pabodzi na dziko laceri angatipumpse na bzinthu bzomwe iye ambapereka ninga bzakubvala, bzakudya, bzakumwa pabodzi na masenzeka. Anyakucita malonda wakucenjera, kawiri-kawiri ambaphatisa basa wanthu wakudeka kuti ambatsatse malondayo, na cakulinga cakupumpsa wanthu kuti awagulire. Tenepo bzingakhale bzakusaya kunesa kupumpsika na dzikoli, ticiyamba kuphatisa basa kuipa ufulu bwathu.\n9 Tingaphatisembo basa cenjezo la Pedru pa nkhani zinango zakufunika kwene-kwene pa moyo wathu. Mwa ciratizo, tingaphatise basa cenjezoli pa nkhani ya kukhala na mapfunziro ya padzulu ayai basa lomwe tingasankhule. Maswaka mazinji yambangingimizidwa kuphata basa na nyongo kuti yakwanise kukapfunza ku Universidade yapadzulu. Ndipo wanthu azinji ambauza maswaka kuti yakakhala na mapfunziro yapadzulu, iyo yan’dzakhala na basa labwino pabodzi na kobiri zizinji, yacilemekezedwa kwene-kwene. Ndipo wanthu amwewa, pinango angambalewe bzinthu bzomwe bzingawoneke ninga umboni bwakuti omwe ambacita mapfunziro yapadzulu ambakhala na kobiri zizinji kuposa wale omwe alibe kucita. Kukhala na mapfunziro yapadzulu ingawoneke ninga nzeru yabwino kwa maswaka maka-maka pomwe iwo an’funa kucita bzakusankhula bzomwe bzin’dzatokonya moyo wawo wense. Tsono n’ciyani comwe maswaka pabodzi na abereki wawo an’funika kumbakumbukira?\n10. Kodi n’ciyani comwe tin’funika kumbakumbukira tikambacita bzakusankhula bzathu?\n10 Pakuti nkhani yakucita mapfunziro yapadzulu nja ali-wense payekha, wanthu winango ambakumbuka kuti iwo ana ufulu bwakusankhula ciri-cense comwe an’funa, bzikakhala kuti cikumbumtima cawo cinkuwabvumiza. Pinango iwo angakumbukire mafala ya Paulo yakuti: ‘N’thangwe ranyi ufulu bwangu bunkutongedwa na cikumbu-mtima ca winango?’ (1 Wakolinto 10:29) N’cadidi kuti tina ufulu bwakucita bzakusankhula pa nkhani ya mapfunziro na basa, koma tin’funikambo kumbakumbukira kuti ufulu bwathubo buna malire ndipo bzakusankhula bzathu bzense bzimbakhala na bzakutewera bzace. Ndipopa mpostolo Paulo adati: ‘Bzinthu bzense mpsakubvumizika, koma si bzense bzomwe mpsaphindu. Bzinthu bzense mpsakubvumizika, koma si bzense bzomwe mpsakulimbisa.’ (1 Wakolinto 10:23) Tenepo, napo kuti tina ufulu bwakucita bzakusankhula pa moyo wathu, tsono pana cinthu cinango comwe n’cakufunika kwene-kwene kuposa bzakusankhula bzathubzo.\nMOMWE TINGAPHATISIRE BASA UFULU BWATHU MWANZERU\n11. Kodi n’thangwe ranyi Yahova adatitsudzula ku ukapolo bwa pikado na infa?\n11 Pomwe Pedru adapereka cenjezo lakuti tireke kumbaphatisa basa ufulu bwathu m’njira yakuphonyeka, iye adalewa kuti njira yabwino yakuphatisira basa ufulu bwathubo ni kutumikira ‘ninga akapolo wa Mulungu.’ Ndipo bzimwebzi, bzinkubverana na thangwe lomwe lidacitisa Yahova kupereka Jezu kuti adzatitsudzule ku ukapolo bwa pikado na infa, lomwe ni kuphatisa basa moyo wathu wense kuti timutumikire.\nNjira yabwino kwene-kwene yakuphatisira basa ufulu bwathu mwanzeru, ni kuphatisa basa nthawe pabodzi na mphanvu zathu pakutumikira Yahova\n12. Kodi Nowe pabodzi na banja lace adakhala tani ciratizo cabwino kwa ifepano?\n12 Njira yabwino kwene-kwene yakuphatisira basa ufulu bwathu mwanzeru, ni kuphatisa basa nthawe pabodzi na mphanvu zathu pakutumikira Yahova. Kucita bzimwebzi, kun’dzatithandiza kuleka kumbawona bzikhumbo bzathu na bzakulinga bza dzikoli kukhala bzakufunika kwene-kwene pa moyo wathu. (Wagalata 5:16) Ndokumbukirani bzomwe Nowe pabodzi na banja lace adacita. Iwo akhakhala m’dziko lakuipa kwene-kwene na laciwembo, koma napo bzikhali tenepo, iwo alibe kumala nthawe yawo na bzinthu bzomwe wanthu azinji akhambacita pa nthawe imweire. M’mbuto mwace, iwo adakhala wakutanganika kwene-kwene na basa lomwe Yahova akhadawapasa kuti acite. Mwa ciratizo, iwo adamanga cingalawa, adagwezeka cakudya m’cingalawamo, adakonkhanisa bzirombo acibzipitisa m’cingalawamo ndipo adadziwisambo wanthu bza Cigumula ca madzi comwe cingadabwera. ‘Nowe adacita bzense ninga momwe Mulungu adamuuzira. Adacitadi tenepoyo.’ (Ciyambo 6:22) Ninga bzakutewera bzace, Nowe pabodzi na banja lace lense adapulumuka pomwe wanthu wakuipa adapfudzidwa.—Wahebereu 11:7.\n13. Kodi n’ciyani comwe Yahova an’funa kuti timbacite?\n13 Kodi n’ciyani comwe Yahova an’funa kuti timbacite nsiku zino? Ninga ateweri wa Jezu, timbadziwa kuti Mulungu an’funa kuti ifepano timbapalizire bzipsa bzabwino. (Werengani Luka 4:18, 19.) * Tsono nsiku zino, Sathani ankumpsinkha m’maso wanthu azinji kuti aleke kuzindikira kuti iwo mbakapolo wa cipembedzo cakunama, bzinthu bzakuthupi pabodzi na nkhani za ndale. (2 Wakolinto 4:4) Tenepo, ninga Jezu, ifepano tina mwayi wakuthandiza wanthu amwewa kudziwa Yahova, Mulungu wa ufulu, acimutumikira. (Mateu 28:19, 20) Basa lakupalizira liribe kupusa. M’mbuto zinango wanthu ambafuna lini kubva bza Mulungu ndipo winango mpaka ambafika pakukalipa tikafuna kuwapalizira. Tsono pakuti Yahova an’funa kuti timbapalizire, ifepano tin’funika kumbabzibvunza kuti: ‘Kodi ndingaphatise basa ufulu bomwe ndinabobu kuti ndicite bzizinji pakutumikira Yahova?’\n14, 15. Kodi n’cakusankhula ciponi comwe atumiki azinji wa Mulungu ankucita nsiku zino? (Onani cithunzi-thunzi pa tsamba 9.)\n14 Mpsakulimbisa kwene-kwene kuwona kuti atumiki azinji wa Yahova ambazindikira kuti kumala kwa mkonzedwe uno kwafendera kwenekwene ndipo iwo ambasankhula kukhala na moyo wakusaya kufuna bzizinji, acimbatumikira ninga apainiya. (1 Wakolinto 9:19, 23) Winango ambatumikira ninga apainiya m’gwere lawo, pomwe winango ambayenda kukatumikira m’magwere yomwe yankufunikira thandizo. Mwa ciratizo, m’magole maxanu yapitaya, abale wakupitirira 250.000 adayamba kutumikira ninga apainiya, ndipo tsapano tina apainiya wakukhazikika wakupitirira 1.100.000. Kulewa cadidi, mpsakukondwesa kwene-kwene kuwona kuti abale na mpfumakazi zizinji ankuphatisa basa ufulu bwawo kuti atumikire Yahova!—Psalymo 110:3.\n15 Kodi n’ciyani comwe cimbathandiza abalewa kuphatisa basa ufulu bwawo mwanzeru? Onani bzomwe John na Judith adalewa. Banjali lidatumikira m’madziko yakusiyana-siyana kwa magole yakupitirira 30, ndipo iro lidalewa kuti pomwe xikola ya utumiki bwa upainiya idayamba mu 1977, abale omwe adacita mapfunziro yawo m’xikolayi adalimbisidwa kuyenda kukatumikira m’magawo yomwe yakhafunikira apalizi azinji. M’bale John pabodzi na Judith akhana cakulinga cimweci, tenepo kuti akwanirise cakulingaci, awiriwo akhafunika kukhala na moyo wakusaya kufuna bzizinji ndipo m’bale John akhambacita mabasa yakusiyana-siyana. Na kupita kwa nthawe, banjali lidayenda kukatumikira m’dziko linango. Kodi n’ciyani comwe cidathandiza banjali kulimbana na bvuto lakupfunza cirewedwe cipsa, cikhalidwe pabodzi na kuzerewerana na nyengo ya m’dzikolo? Ni kupemba kwa Yahova na kuthemba thandizo lace. Tsono kodi banjali limbabva tani thangwe ra kutumikira Yahova kwa magole yenseneya? John adati: “Pa mabasa yense yomwe ndidacita kale pa moyo wangu, ndimbawona kuti limweri ni basa labwino kwene-kwene, ndipo ndimbawonambo Yahova ninga munthu caiye kwa inepano na Baba wangu wa lufoyi. Kuposa bzense, ndimbawona kukwanisika kwa mafala ya pa Tiyago 4:8 pa moyo wangu, yomwe yambati: ‘Mufenderereni Mulungu ndipo iye an’dzakufendereranimbo.’ Inepano ndikhafuna kukhala na moyo wa thandauzo ndipo ndimbawona kuti ndidaugumanadi.”\n16. Kodi abale azinji ankuphatisa tani basa ufulu bwawo mwanzeru?\n16 Ninga John na Judith, abale winango angatumikire ninga apainiya kwa magole mazinji, pomwe winango angakwanise lini kucita bzimwebzo thangwe ra bzakucitika bzinango pa moyo wawo. Tsono napo bziri tenepo, abale azinji ankubzipereka pa basa la cimango lomwe linkucitika kuzungulira dziko lense la pansi. Mwa ciratizo, abale na mpfumakazi pafupi-fupi 27.000, adayenda kukathandizira basa lakumanga likulu lathu la pa dziko lense ku Warwick, mu mzinda wa Nova York. Abale winango adayenda kukathandizira basali kwa midzinga miwiri, pomwe winango adathandizira kwa minyezi yakucepa ndipo winango mpaka adamala gole. Ndipo azinji mwa abalewa adacita nyongo ikulu kwene-kwene, kuti akwanise kuyenda kukathandizira pa basa lakumangalo. Kulewa cadidi, abalewa n’ciratizo cabwino kwene-kwene ca wanthu omwe ankuphatisa basa ufulu bwawo kuti atumbize na kulemekeza Yahova, omwe ni Mulungu wa ufulu!\n17. Kodi n’ciyani comwe tingadikhire kudzatambira tikambaphatisa basa ufulu bwathu mwanzeru?\n17 Timbatenda kwene-kwene thangwe ra kudziwa Yahova na ufulu bomwe tinabo bwa kumunamata. Tenepo, bwerani timbalatize kuti timbawona ufulu bwathu kukhala cinthu cakufunika kwene-kwene pa moyo wathu, mwa kumbacita bzakusankhula bzanzeru. Ndipo m’mbuto mwa kumbabuphatisa basa m’njira yakuphonyeka, bwerani timbaphatise basa ufulu bwathu pa kutumikira Yahova na mtima wense. Tikacita bzimwebzo, ifepano tin’dzapfatsa na bzisimbo bzomwe Yahova adapicira, pa nthawe yomwe in’dzakwanirisidwa polofesiya yakuti: ‘Cirengedweco cin’dzatsudzulidwa ku ukapolo bwa kubvunda cicidzakhala na ufulu bwa mbiri ya wana wa Mulungu.’—Waroma 8:21.\n^ ndi. 7 2 Wakolinto 6:1 Pomwe tinkuphata naye basa pabodzi, tinkukudandaulirani kuti muleke kubvuma kudeka mtima kukulu kwa Mulungu, muciphonyesa cakulinga ca kudeka mtimako.\n^ ndi. 8 1 Pedru 2:16 Khalani nfulu, koma ufulo bwanu buleke bwakubisira bzakuipa, koma khalani ninga akapolo wa Mulungu.\n^ ndi. 13 Luka 4:18 “Mzimu wa Yahova uli pa ine, thangwe iye wandidzodza kuti ndipalizire bzipsa bzabwino kwa wanthu wakusauka. Wandituma kuti ndikadziwise bza kutsudzulidwa kwa wanthu omwe ali pa ukapolo na kuti ndikafungule maso azimola, kuti ndipulumuse wanthu wakuponderezedwa, 19 kuti ndidzapalizire gole lakubvumizika la Yahova.”\nIfepano timbaphatisa basa ufulu bwathu m’njira yakuphonyeka tikambacita bzomwe tin’funa m’mbuto mwakucita bzomwe Yahova an’funa. Bzimwebzi bzingacitike mwakusaya kunesa, thangwe dziko la Sathaniri limbaticitisa kumbandokumbukira bzakufuna bzathu bzokha m’mbuto mwa kumbakumbukira bza kutumikira kwathu Yahova\nIfepano timbaphatisa basa ufulu bwathu mwanzeru tikambaikha kutumikira kwathu Yahova pa mbuto yakuyamba pa moyo wathu. Ndipo tikakhala na moyo wakusaya kufuna bzizinji, tin’dzakwanisa kuphatisa basa nthawe pabodzi na mphanvu zathu pakutumikira Yahova\nTumizirani mwanzanu Tumizirani mwanzanu Tumikirani Yahova, Mulungu wa Ufulu Caibo\nMafala Mtundu wa mabukhu kuti mucose NSANZA YA MULINDIRI—YAKUPFUNZIRA Abril 2018\nTumizirani mwanzanu Tumizirani mwanzanu NSANZA YA MULINDIRI—YAKUPFUNZIRA Abril 2018


Kodi Sheol n’Ciyani? Kodi Hades n’Ciyani?—Thandauzo la Mafalaya mu Bibliya | Bzomwe Bibliya Limbapfunzisa\nKodi Sheol na Hades n’Ciyani?\nMU bzirewedwe bzakuyambirira, Bibliya limbaphatisa basa fala la Cihebereu lakuti sheʼohlʹ mwakundendemerana na fala la Cigirego lakuti haiʹdes mwakupitirira nthawe 70. Mafala yense mawiriya yambalewa bza mbuto yomwe wanthu ambayenda akafa. Ma Bibliya manango yambasandulizira mafalaya kuti “thenje,” “mbuto ya kupsa na moto,” ayai “dindi.” Tsono, m’bzirewedwe bzizinji mulibe mafala yomwe yambabvekesa bwino mafalaya mu Cihebereu na Cigirego. Kodi mafalaya yambathandauza ciyani maka-maka? Mbatiwoneni momwe mafalaya yambaphatisidwira basa m’ma Bibliya yakusiyana-siyana.\nPa Mpalizi 9:10 pambati: ‘Pakuti ku thenje komwe unkuyendako, kulibe mabasa, ne kukumbuka bzakucita, ne cidziwiso ne nzeru.’ Kodi bzimwebzi bzinkuthandauza kuti Sheol ni mbuto, cinthu ayai thenje lomwe timbakataya wakufunidwa wathu womwe wafa? Ne. Pomwe Bibliya limbalewa bza thenje iro limbaphatisa basa mafala manango, sikuti sheʼohlʹ ayai haiʹdes. (Ciyambo 23:7-9; Mateu 28:1) Kuthumizira bzimwebzi, Bibliya limbaphatisa lini basa fala lakuti “Sheol” pakulewa bza thenje lomwe wanthu azinji ambakaikhidwa pabodzi ninga thenje la banja ayai thenje la wanthu wense.—Ciyambo 49:30, 3.\nTsono kodi ni mtundu uponi wa “Sheol” womwe unkulewedwa? Fala la Mulungu limbalatiza kuti “Sheol” ayai “Hades” limbalewa bza cinthu cinango sikuti thenje lakuikhidwa wanthu wense. Mwa ciratizo, pa Zaiya 5:14 pambalewa kuti Thenje ayai Sheol ‘labzikulisa, ndipo lafungula mulomo wace mwakupitirira malire.’ Napo tingalewe kuti Sheol yameza wanthu azinjisa, iyo nthawe zense imbakhala na njala kwene-kwene. (Mimwani 30:15, 16) Mwakusiyana na dindi libodzi lomwe mungadzaze wanthu wakufa, Thenje limbakhuta lini. (Mimwani 27:20) Bzimwebzi bzin’funa kulewa kuti Sheol cipo licidzala. Iro liribe malire. Tenepo, Sheol, ayai Hades, sikuti ni mbuto caiyo yakukonzedwera cakulinga cimweci. Koma thenje ni mbuto yomwe imbataidwa wanthu wense wakufa, yomwe ni mbuto yakundendemezera ya wanthu azinji womwe adagona mu infa.\nCipfunziso ca m’Bibliya cakulewa bza cilamuso cimbatithandiza kubvesesa bwino thandauzo la “Sheol” na “Hades”. Fala la Mulungu limbalatiza kuti mafala yakuti Sheol ayai Hades yambalewa bza thenje lomwe lina wanthu omwe an’dzalamusidwa. * (Djobi 14:13; Mabasa 2:31; Cibvumbulutso 20:13) Fala la Mulungu limbalewambo kuti Sheol ayai Hades, kuna wanthu womwe akhatumikira Yahova na womwe akhamutumikira lini. (Ciyambo 37:35; Psalymo 55:15) Ndipopa, Bibliya limbapfunzisa kuti ‘kun’dzakhala kumuka kwa anyakufa wakulungama na wakusaya kulungama.’—Mabasa 24:15.\n^ ndi. 1 Koma wanthu womwe alibe cidikhiro ca cilamuso ambalewedwa kuti ali “Gehena” sikuti ku Sheol ayai ku Hades. (Mateu 5:30; 10:28; 23:33) Mwakundendemerana na Sheol ayai Hades, Gehena ni mbuto lini caiyo yomwe imbataidwa wanthu.


Tumikirani Yahova na Mtima Wanu Wense! | Nsanza ya Mulindiri\nAza, Jehosafati, Ezekiya, na Josiya\n‘Imwe Yahova, ndaphata minyendo, kumbukirani kuti ndidafamba pa maso panu mwakukhulupirika na mtima wakusaya kugawanika.’—2 WAMAMBO 20:3.\nNYIMBO: 129, 73\nKodi kutumikira Yahova na mtima wakusaya kugawanika kumbathandauza ciyani?\nKodi n’ciyani comwe tingapfunze thangwe ra kukomedwa kwa Yahova na wamambo anai wa Juda?\nKodi pa wamambo anaiwa ni mambo uponi omwe mungafune kumutewezera, ndipo thangwe ranyi?\n1-3. Kodi kutumikira Yahova na ‘mtima wakusaya kugawanika’ kumbathandauza ciyani? Perekani ciratizo.\nTENSENEFE timbaphonya thangwe ndife wakuperewera. Timbatenda kwene-kwene Yahova thangwe adapereka cakulombolera ndipo ngwakukonzeka kutikhululukira. Tenepo tikakhala wakubzicepswa na kukungula pikado zathu, tingamukumbire kuti atikhululukire. Tingatsimikize kuti Yahova an’dzaticitira lini bzinthu ‘mwakubverana na bzakuphonya bzathu.’ (Psalymo 103:10) Tenepo, tin’funika ‘kumutumikira na mtima wense.’ (1 Nkhani 28:9) Kodi tingacite tani bzimwebzi pakuti ndife wakuperewera?\n2 Comwe cingatithandize ni kundendemezera moyo wa Mambo Aza na wa Mambo Amaziya. Wamambo awiriwa adacita bzinthu bzabwino, tsono iwo adacitambo pikado pakuti akhali wakuperewera. Koma Bibliya limbalewa kuti ‘mtima wa Aza ukhali wakusaya kugawanika kwa moyo wace wense.’ (2 Nkhani 15:16, 17; 25:1, 2; Mimwani 17:3) Nthawe zense iye adakondwesa Yahova ndipo ‘adamunamata mwakusaya kugawanika’. (1 Nkhani 28:9) Tsono Amaziya alibe kutumikira Yahova na ‘mtima wakusaya kugawanika.’ Pambuyo pa kukunda anyamadulanthaka wa Mulungu, iye adabweresa bzifanikiso bzace ndipo adayamba kubzinamata.—2 Nkhani 25:11-16.\n3 Munthu omwe ambatumikira Mulungu na ‘mtima wakusaya kugawanika’ ambafuna kwene-kwene Yahova ndipo ambafuna kumunamata kwa muyaya. Mu Bibliya, fala lakuti ‘mtima’ kawiri-kawiri limbathandauza unthu bwathu bwa mkati. Bzimwebzi bzimbaphatanidza kakumbukidwe kathu, bzomwe timbafuna, bzomwe timbacita pa moyo wathu na thangwe lomwe timbacitira bzinthubzo. Napo ndife wakuperewera, tinganamate Yahova na mtima wakusaya kugawanika. Timbatumikira Yahova thangwe timbamufuna na mtima wense sikuti thangwe ra kungingimizidwa.—2 Nkhani 19:9.\n4. Kodi tin’cezerana ciyani?\n4 Kuti tibvesese thandauzo la kutumikira Mulungu na mtima wakusaya kugawanika mbaticezeraneni bza moyo wa Aza na wa wamambo winango atatu wakukhulupirika wa Juda. Winangowo ni Jehosafati, Ezekiya na Josiya. Napo kuti wamambo atatuwa adacita bzinthu bzakuphonyeka, iwo adapitiriza kukondwesa Yahova. Iye adawona kuti iwo akhamutumikira na mtima wakusaya kugawanika. Thangwe ranyi Mulungu adawawona tenepo, ndipo ifepano tingawatewezere tani?\nAZA AKHANA MTIMA ‘WAKUSAYA KUGAWANIKA KWA YAHOVA’\n5. Kodi n’ciyani comwe Aza adacita pomwe adakhala mambo?\n5 Aza akhali mambo wacitatu wa Juda pambuyo pa mtundu wa Jirayeri kugawidwa ucikhala wa mbali ziwiri, umambo bwa Jirayeri na umambo bwa Juda. Tenepo pomwe Aza adakhala mambo wa Juda, iye adatsimikiza kumalisa mu umambo bwace kunamata kwakunama pabodzi na unzazi. Iye adapfudza bzifanikiso bzomwe wanthu akhabzinamata acithamangisa mahule mu tempwlo. Ndipo Aza adafika mpaka pa kucosa yavu wace wacikazi pa udindo ‘bwa mambo-mkazi, thangwe iwo akhadakonza cifanikiso cakunyansa.’ (1 Wamambo 15:11-13) Aza adalimbisambo wanthu kuti ‘afufudze Yahova’ na kubvera ‘Cakutonga’ cace. Aza adacita bzense bzomwe angadakwanisa kuti athandize winango kutumikira Yahova.—2 Nkhani 14:4.\nAza adatsimikiza kumalisa mu umambo bwace kunamata kwakunama\n6. Kodi n’ciyani comwe Aza adacita pomwe mambo wa ku Etiyopia adabwera kudzamenyana na Juda?\n6 Mu magole khumi yakuyambirira ya utongi bwa Aza, mu umambo bwa Juda mukhacitika lini nkhondo. Na kupita kwa nthawe, mambo wa ku Etiyopia adabwera na acikunda wakukwana 1.000.000 pabodzi na ngolo za nkhondo 300 kuti adzamenye nkhondo na Juda. (2 Nkhani 14:1, 6, 9, 10) Kodi Aza adacita ciyani? Iye akhapenukira lini kuti Yahova angadathandiza wanthu wace. Tenepo adapemba kuna Yahova kuti amuthandize kukunda nkhondoyo. (Werengani 2 Nkhani 14:11.) Nthawe zinango, Yahova adathandiza wanthu wace kukunda anyamadulanthaka wawo, napo pomwe wamambo akhali lini wakukhulupirika kwa iye. Iye adacita bzimwebzi kuti alatize kuti akhali Mulungu wa cadidi. (1 Wamambo 20:13, 26-30) Koma pa nthaweyi, Yahova adathandiza wanthu wace thangwe Aza akhamukhulupira. Yahova adatawira mpembo wa Aza, ndipo iwo adakunda nkhondoyo. (2 Nkhani 14:12, 13) Na kupita kwa nthawe, Aza adalatiza kusaya kukhulupirika mwa kukumbira thandizo kuna mambo wa Siriya m’mbuto mwa kukumbira Yahova. (1 Wamambo 15:16-22) Napo adacita bzimwebzi, Yahova adawona kuti Aza akhamufuna. Mtima wace ukhali ‘wakusaya kugawanika kwa Yahova’ pa moyo wace wense. Kodi tingatewezere tani ciratizo cabwino ca Aza?—1 Wamambo 15:14.\n7, 8. Kodi mungatewezere tani Aza?\n7 Kodi timbadziwa tani penu timbanamata Yahova na mtima wakusaya kugawanika? Tingabzibvunze kuti: ‘Kodi ndin’dzabvera Yahova napo pomwe bzin’dzakhala bzakunesa kucita bzimwebzo? Kodi ndine wakutsimikiza kucita cinthu ciri-cense kuti gwere lace lipitirize kukhala lakucena?’ Kumbukirani kulimba mtima komwe Aza akhafunikira kuti acose yavu wace wacikazi pa udindo bwawo! Nthawe zinango, imwepo mungafunikembo kukhala wakulimba mtima ninga Aza. Mwa ciratizo, kodi n’ciyani comwe mungacite penu wacibale ayai xamwali wanu wa pa mtima wacita pikado ndipo alibe kukungula ndipo wacosedwa m’gwere? Kodi mun’dzakhala wakutsimikiza kuleka kumbayanjana naye? Kodi mtima wanu un’dzakulimbisani kucita ciyani?\n8 Ninga Aza, nthawe zinango tingawone ninga kuti munthu ali-wense ankutiwenga. Pinango anzanu wa ku xikola ayai apfunzisi wanu angakunyozeni thangwe ndimwe Mboni ya Yahova. Ayai pinango ku basa kwanu, wanthu angakuwoneni kuti ndimwe psiru thangwe ra kukumbira kuti muyende ku mtsonkhano wa dera ayai thangwe rakuti kawiri-kawiri mumbalamba kuphata basa nthawe zakuthumizirika. Pa bzakucitika ninga bzimwebzi, khulupirani Mulungu ninga momwe Aza adacitira. Pembani kwa Yahova, khalani wakulimba mtima ndipo pitirizani kucita bzinthu bzabwino. Lekani kuyebwa kuti Mulungu adalimbisa Aza ndipo an’dzacitambo bzibodzi-bodzi na imwepo.\n9. Kodi timbakondwesa tani Yahova tikambapalizira?\n9 Aza alibe kundokumbukira bza iye yekha, koma adalimbisambo winango kuti ‘afufudze Yahova.’ Ifepano timbalimbisambo winango kuti anamate Yahova. Ndipo Yahovayo ambawona pomwe timbauza winango bza iye. Ndipo iye ambakomedwa kwene-kwene akambawona kuti timbacita bzimwebzi thangwe rakuti timbamufuna nakuti iye ambasamalira wanthu pabodzi na tsogolo lawo!\nJEHOSAFATI ADALINGA YAHOVA\n10, 11. Kodi tingatewezere tani Jehosafati?\n10 Mwana wa Aza, Jehosafati, ‘adapitiriza kufamba m’njira ya Aza, babace.’ (2 Nkhani 20:31, 32) Adacita tani bzimwebzi? Ninga babace, Jehosafati adalimbisa wanthu kuti apitirize kunamata Yahova. Iye adatumiza amuna ku mizinda ya Juda kuti akapfunzise wanthu mwakuphatisa basa ‘bukhu la Cakutonga ca Yahova.’ (2 Nkhani 17:7-10) Ndipo iye adayendambo ku bzigawo bza kumpoto bza umambo bwa Jirayeri, kwa wanthu wa ku mapiri ya Efraimu kuti akawathandize kubwerera kwa Yahova. (2 Nkhani 19:4) Jehosafati akhali mambo omwe ‘adalinga Yahova na mtima wace wense.’—2 Nkhani 22:9.\nJehosafati adalimbisa wanthu kuti apitirize kunamata Yahova\n11 Nsiku zino, Yahova an’funa kuti wanthu wense wa pa dziko la pansi apfunzisidwe fala lace, ndipo tensenefe tingathandize pa basali. Kodi imwepo mumbafuna kutenga mbali pa basali mwezi uli-wense? Kodi imwepo mumbafuna kupfunzisa winango Bibliya kuti iwo ayambembo kunamata Yahova? Kodi imwepo mumbapembera bzimwebzi? Imwepo mukacita nyongo, Yahova angakuthandizeni kuti mukwanise kuyambisa pfunziro la Bibliya. Kodi imwepo mungakhale wakukonzeka kupfunza na munthu napo icikhala kuti ni nthawe yanu yakupuma? Ndipo ninga Jehosafati omwe adacita nyongo yakuthandiza winango kuti ayambe pomwe kutumikira Yahova, ifepano tingacitembo nyongo yakuthandiza wale omwe mbakudjedjera mwauzimu. Akulu wa m’gwere ambacitambo makonzedwe yakuzungira acithandiza wanthu wakucosedwa wa m’gawo lawo, wale omwe adasiya bzicito bzawo bzakuipa.\n12, 13. (a) Pomwe Jehosafati adabva mantha, kodi n’ciyani comwe iye adacita? (b) Thangwe ranyi tin’funika kutewezera ciratizo ca Jehosafati?\n12 Ninga baba wace Aza, Jehosafati adakhulupira Yahova pomwe thimu la anyankhondo lidabwera kudzamenyana na Juda. (Werengani 2 Nkhani 20:2-4.) Iye adabva mantha ndipo adakumbira thandizo kuna Yahova. Mu mpembo wace, Jehosafati adalewa padeca kuti iwo angadakwanisa lini kukunda anyamadulanthakawo. Jehosafatiyo adalewambo kuti iye pabodzi na wanthu wace akhadziwa lini kuti angadaphata muti wanyi. Ndipo iye akhapenukira lini kuti Yahova angadawathandiza. Iye adati: ‘Maso yathu yali pa imwe.’—2 Nkhani 20:12.\n13 Ninga Jehosafati, nthawe zinango tingadziwe lini bzakucita pa bvuto lomwe tingagumane nalo, ndipo tingacite mantha. (2 Wakolinto 4:8, 9) Koma kumbukirani bzomwe Jehosafati adacita. Iye adapemba kuna Yahova pamaso pa wanthu wense ndipo adamuuza bza kutepa kwawo. (2 Nkhani 20:5) Misolo ya banja ingatewezerembo ciratizo ca Jehosafati. Kumbirani Yahova kuti akuthandizeni pabodzi na wanthu wa m’banja mwanu kuti mulimbane na bvuto lomwe munalo na kudziwa bzomwe mungacite. Lekani kucita manyazi kuti wanthu wa m’banja mwanu abve mipembo imweyi. Bzimwebzi bzin’dzawacitisa kuti azindikire kuti imwepo mumbathemba Yahova. Ninga momwe Yahova adathandizira Jehosafati, iye an’dzakuthandizanimbo.\nEZEKIYA ADAPITIRIZA KUCITA BZINTHU BZABWINO\n14, 15. Kodi Ezekiya adakhulupira tani Mulungu na mtima wense?\n14 Ezekiya ni mambo munango omwe ‘adadimbirira kwa Yahova.’ Iye adacita bzimwebzi napo kuti baba wace akhana ciratizo cakuipa ndipo akhanamata bzifanikiso. Ezekiya ‘adapfudza mbuto zapadzulu zakunamatira, adagwesa mbiru zakupambulika ndipo adagwesambo mtanda wakupambulika. Iye adapswanya nyoka ya mkuwa yomwe Mozeji akhadaikonza,’ adacita bzimwebzi thangwe Ajirayeri akhainamata. Ezekiya akhanamata Yahova na mtima wakusaya kugawanika. ‘Iye adapitiriza kukoya bzakutonga bzomwe Yahova akhadapasa Mozeji.’—2 Wamambo 18:1-6.\n15 Mkati mwa utongi bwa Ezekiya, anyankhondo wamphanvu wa Asiriya adabwera ku Juda ndipo adagopswa kuti angadapfudza mzinda wa Jeruzalemu. Mambo wa Asiriya, Sanakerube adanyoza Yahova ndipo adayezera kucitisa Ezekiya kuti abzipereke. Pa nthawe yakugopswayi, Ezekiya adakhulupira Yahova na mtima wense ndipo adakumbira kuti amuthandize. Iye akhadziwa kuti Mulungu ana mphanvu kwene-kwene kuposa mambo wa Asiriya ndipo akhadziwa kuti angadapulumusa wanthu wace. (Werengani Zaiya 37:15-20.) Mulungu adatawira mpembo wace mwa kutumiza anjo kuti akaphe acikunda wakukwana 185.000 wa Asiriya.—Zaiya 37:36, 37.\n16, 17. Kodi mungatewezere tani Ezekiya?\n16 Na kupita nthawe, Ezekiya adadzaduwala ndipo akhadasala pang’ono kufa. Pa nthawe yakunesayi, iye adakumbira Yahova kuti akumbukire kukhulupirika kwace nakuti amuthandize. (Werengani 2 Wamambo 20:1-3.) Yahova adabva mpembo wa Ezekiya ndipo adamulimbisa. Bibliya limbatiuza kuti nsiku zino tingadikhire lini kuti Mulungu angaticize mwakudabwisa ayai kutalikisa moyo wathu. Koma ninga Ezekiya, tin’funika kukhulupira thandizo la Yahova. Tingamuuze kuti: ‘Imwe Yahova, ndaphata minyendo kumbukirani kuti ndidafamba pa maso panu mwakukhulupirika na mtima wakusaya kugawanika.’ Kodi imwepo mumbakhulupira kuti Yahova nthawe zense an’dzakusamalirani, napo pomwe munkuduwala?—Psalymo 41:3.\n17 Kodi ni mu njira inango iponi yomwe tingatewezerere Ezekiya? Pinango pana cinthu cinango comwe cinkuphingiza uxamwali bwanu na Yahova ayai cinkukucitisani kuti muleke kukhala na nthawe yakukwanira kuti mumutumikire. Mwa ciratizo, nsiku zino wanthu azinji ambawona wanthu winango wakubvekera ninga mulungu wawo. Iwo ambalemekeza mwakunyanya wanthu amwewa na wanthu winango omwe ambawadziwa lini. Ndipo ambamala nthawe yawo ankuwerenga bza wanthu amwewa na kumbawona bzithunzi-thunzi bzawo. Ayai iwo kawiri-kawiri ambaphatisa basa bzikasi bzakumwazira nkhani na njira zinango kuti alewelewe pa interneti. Kulewa cadidi, timbakhala wakukondwa kuphatisa basa njira zimwezi kuti tilewelewe na abale wathu ayai axamwali wathu. Koma tingadzonge nthawe yathu izinji pomwe tinkuphatisa basa njira zimwezi. Pinango tingayambe kubzikuza penu wanthu azinji ankulewa kuti akomedwa na bzithunzi-thunzi ayai mafala yomwe tayanemba pa interneti. Ayai tingakhumudwe penu tazindikira kuti wanthu winango aleka kuwona bzithunzi-thunzibzo ayai ankuwerenga lini pomwe mafala yathuyo. Ifepano tingapfunze kucokera pa ciratizo ca mpostolo Paulo, Akila na Prisila. Kodi munkumbuka kuti iwo akhamala nthawe izinji ankufufudza cinthu ciri-cense comwe wanthu akhacita, maka-maka wanthu omwe akhatumikira lini Yahova? Bibliya limbalewa kuti Paulo ‘akhatanganidwa na basa.’ Ndipo Prisila na Akila akhamala nthawe yawo ankupalizira na ‘kufotokoza njira ya Mulungu mwa kulondoza’ kwa winango. (Mabasa 18:4, 5, 26) Mungabzibvunze kuti: ‘Kodi ndimbasamala kuti ndileke kuwona wanthu winango wakubvekera ninga mulungu? Kodi ndimbatcenkha kumala nthawe izinji ndinkucita bzinthu bzomwe mpsakufunika lini?’—Werengani Wayefezo 5:15, 16.\nJOSIYA ADABVERA MALAMULO YA YAHOVA\n18, 19. Kodi tingakhale tani ninga Josiya?\n18 Mambo Josiya adabverambo malamulo ya Yahova na ‘mtima wace wense.’ (2 Nkhani 34:31) Josiya akhali mzukuludwe wa mambo Ezekiya. ‘Iye adayamba kulinga Mulungu wa Davide,’ kuyambira ali mng’ono. Pomwe akhana magole 20 yakubadwa, iye adayamba kumalisa kunamata bzifanikiso mu dziko la Juda. (Werengani 2 Nkhani 34:1-3.) Josiya adacita nyongo ya kukondwesa Yahova kuposa wamambo winango wa Juda. Ndipo nsiku inango, wansembe mkulu adagumana bukhu la Cakutonga ca Mulungu mu tempwlo. Pinango Mozeji ndiye omwe akhadanemba bukhuli! Pomwe munembi adawerengera Josiya bukhulo, iye adazindikira kuti akhafunika kucita bzinthu bzakuthumizirika kuti atumikire Yahova mwakukwanira. Ndipo iye adalimbisa wanthu kucitambo bzibodzi-bodzi. Bzakutewera bzace bzidakhala bzakuti wanthu alibe kusiya kutumikira Yahova nthawe yense ya moyo wa Josiya.—2 Nkhani 34:27, 33.\nJosiya adacita bzense bzomwe adakwanisa kuti akondwese Yahova ndipo mwakusaya kucedwa adacinja bzinthu m’dzikomo\n19 Penu imwepo ndimwe tswaka, mungatewezere Josiya mucilinga kudziwa bwino Yahova. Josiya, pinango adapfunza na Mambo Manase, yavu wace omwe akhadakungula, kuti Yahova ambalekerera munthu wakukungula. Imwepo mungapfunzembo na acikulire wa m’banja mwanu ayai m’gwere mwanu. Iwo angakufotokozereni bzinthu bzizinji bzabwino bzomwe Yahova adawacitira. Ndipo kumbukirani momwe Josiya adabvera pomwe adapfunza Bzinembo. Iye adacita bzense bzomwe adakwanisa kuti akondwese Yahova ndipo mwakusaya kucedwa adacinja bzinthu m’dzikomo. Mukambawerenga Bibliya, imwepo mun’dzakhalambo wakutsimikiza kubvera Yahova. Kucita bzimwebzi kun’dzalimbisa uxamwali bwanu na Yahova na kukubwereserani cikondweso. Ndipo mun’dzafunambo kuwuza winango mafala ya Yahova. (Werengani 2 Nkhani 34:18, 19.) Mukambapfunza Bibliya, pinango imwepo mungazindikire njira zinango zakukulisira luso lanu pakutumikira Mulungu. Bzikakhala tenepo, citani bzomwe mungakwanise kuti mucinje bzinthu pa moyo wanu ninga momwe Josiya adacitira.\n20, 21. (a) Kodi wamambo anai omwe tamala kucezeranawa akhadandendemerana pa bzinthu bziponi? (b) Kodi tin’cezerana ciyani mu nkhani inkutewerayi?\n20 Kodi tinkupfunza ciyani na wamambo anai wa Juda omwe adatumikira Yahova na mtima wakusaya kugawanika? Atumikiwa, akhadatsimikiza kucita bzinthu bzakukondwesa Yahova na kumunamata moyo wawo wense. Iwo akhakhulupira Yahova pomwe anyamadulanthaka wamphanvu akhabwera kudzamenyana nawo. Ndipo cinthu cakufunika kwene-kwene n’cakuti iwo akhatumikira Yahova thangwe ra kumufuna.\n21 Napo wamambo anaiwa akhali wakuperewera ndipo adacitambo bzinthu bzakuphonyeka, Yahova akhakomedwa nawo. Iye adawona bzomwe bzikhali mu mtima mwawo ndipo adazindikira kuti iwo akhamufuna na mtima wense. Ifepano ndife wakuperewera ndipo timbaphonyambo. Tsono Yahova an’dzakomedwa nafe akawona kuti timbamutumikira na mtima wense. Mu nkhani inkutewerayi, tin’dzawona bzomwe tingapfunze pa bzakuphonya bza wamambowa.


Limbisani Winango Nsiku Zense—Wahebereu 3:13 | Yakupfunza\n‘Penu muna mafala yali-yense yakulimbisa wanthu, yaleweni mwakutsudzuka.’ —MABASA 13:15.\nN’thangwe ranyi n’bzakufunika kulimbisa winango?\nKodi tingatewezere tani ciratizo ca Yahova, Jezu na mpostolo Paulo pa nkhani ya kulimbisa winango?\nKodi ni njira zinango ziponi zomwe tingalimbisire winango?\n1, 2. N’thangwe ranyi n’bzakufunika kulimbisa winango?\nCRISTINA omwe ana magole 18 yakubadwa, adati: “Abereki wangu ambanditenda lini, ndipo ambanditsutsa kwene-kwene. Ndipo mafala yawo yambandisunamisa. Iwo ambandilewa kuti ndine mwana, ndine nyakusaya kubva ndipo ambandisinjirira kuti ndine nyakunenepa. Tenepo kawiri-kawiri ndimbakhala ndicilira ndipo ndimbafuna lini kulewalewa nawo. Ndimbabziwona kuti ndiribe phindu.”  (Onani mafala yakuthumizira.) N’cadidi moyo ungakhaledi wakunesa kwene-kwene tikambasaya kutendedwa!\n2 Mu njira inango, kumbukirani kuti kutenda winango kumbathandiza. Rubén adati: “Kwa magole mazinji, ndidalimbana na makumbukidwe ya kubziwona ninga ndikhalibe phindu. Koma nsiku inango, ndikhapalizira pabodzi na mkulu wa gwere, iye adazindikira kuti nsiku imweyire ndikhalibe kumuka bwino. Iye adatetekera na tceru pomwe ndikhafotokoza makumbukidwe yangu. Patsogolo pace, iye adandikumbusa bzinthu bzabwino bzomwe ndikhambacita. Iye adandikumbusambo bza mafala ya Jezu—kuti ali-wense wa ife ndife wakufunika kwene-kwene kuposa mbalame zizinji. Ndimbakumbukira kawiri-kawiri cinemboci ndipo cimbapitiriza kunditokonya mu mtima. Mafala ya mkulu yale yadandicitisa kuti ndiwone bzinthu mwakusiyana.”—Mateu 10:31.\n3. (a) Kodi mpostolo Paulo adalewa ciyani pa nkhani ya kulimbisa winango? (b) Kodi mu nkhani ino tin’cezerana ciyani?\n3 Bibliya limbalewa kuti nthawe zense tin’funika kumbalimbisana. Mpostolo Paulo adanemba kuti: ‘Samalani abale, kuti ali-wense wa imwepo aleke kukuza mtima wakuipa, wakusaya cikhulupiro, mwa kulekana na Mulungu wa moyo; koma pitirizani kulimbisana winango na mwanzace nsiku zense.’ Paulo adalewa thangwe race. Iye adati: ‘Kuti ali-wense wa imwepo aleke kuumisidwa na mphanvu yakupumpsa ya pikado.’ (Wahebereu 3:12, 13) Kumbukirani momwe mudabvera pomwe munthu munango adakulimbisani. Tenepo, kodi ni mathangwe yaponi yomwe yangatithandize kuti timbalimbise abale wathu? Kodi tingapfunze ciyani na momwe Yahova, Jezu na mpostolo Paulo adalimbisira winango? Ndipo kodi ni njira zinango ziponi zomwe tingalimbisire winango? Bwerani ticezerane mibvunzoyi.\nTENSENEFE TIMBAFUNIKA KULIMBISIDWA\n4. (a) Kodi mbani omwe an’funika kulimbisidwa? (b) N’thangwe ranyi wanthu azinji ambalimbisa lini winango nsiku zino?\n4 Tensenefe timbafunika kulimbisidwa. N’bzakufunika kwene-kwene kuti abereki ambalimbise wana wawo. Mpfunzisi munango wakucemeredwa Timothy Evans adafotokoza kuti wana “ambafunika kulimbisidwa ninga momwe muti umbafunira madzi.” Iye adathumizira kuti: “Mwana akatendedwa ambabzibva kuti ngwakufunika na wakulemekezeka.” Koma pakuti tinkukhala mu ‘nsiku zakumalizira,’ wanthu azinji mbadyera ndipo alibe ‘lufoyi lacibadwa’ na anzawo. (2 Timotio 3:1-5) Abereki winango ambatenda lini wana wawo ne kuwalimbisa thangwe iwo akhalimbisidwambo lini na abereki wawo. Wanthu akulu-akulu ambafunikambo kulimbisidwa, koma kawiri-kawiri bzimwebzi bzimbacitika lini. Mwa ciratizo, azinji ambadandaula kuti ambatendedwa lini ku basa.\nTendani winango pa cinthu comwe iwo acicita bwino\n5. Kodi tingalimbise tani winango?\n5 Tingalimbise winango mwa kuwatenda pa cinthu cinango comwe iwo acicita bwino. Tingalimbisembo winango mwa kuwauza kuti ana makhalidwe yabwino na kuwatsangalaza pomwe adasunama ayai wakutaya mtima. (1 Watesalonika 5:14) Pakuti kawiri-kawiri timbakhala pabodzi na abale na mpfumakazi zathu, tina mpata wa kuwauza mafala yakuwalimbisa. (Werengani Mpalizi 4:9, 10.) Bzibvunzeni kuti: ‘Kodi ndimbauza winango thangwe lomwe ndimbawalemekezera na kuwafunira?’ Kumbukirani bzomwe Bibliya limbalewa: ‘Mafala yakulewedwa pa nthawe yakuthemera njabwino kwene-kwene!’—Mimwani 15:23.\n6. N’thangwe ranyi Sathani ambafuna kutaisa mtima wanthu wa Mulungu? Fotokozani momwe iye adacitira bzimwebzi.\n6 Pa Mimwani 24:10 pambati: ‘Ukataya mtima pa nsiku ya mabvuto, mphanvu zako zin’dzacepa.’ Sathani ambadziwa kuti iye akatitaisa mtima, angakwanise kutepesa uxamwali bwathu na Yahova. Iye adayeza kutaisa mtima Djobi mwa kumuboneresa na mabvuto yakuwawa kwene-kwene. Koma bzomwe akhafuna bzidatazika. Djobi adapitiriza kukhala wakukhulupirika kuna Yahova. (Djobi 2:3; 22:3; 27:5) Ifepano tingalimbanembo na Sathani ticikhulupira kuti bzakufuna bzace bzin’dzatazika. Tikapitiriza kulimbisa wanthu wa m’banja mwathu, abale na mpfumakazi m’gwere, tingathandizane kukhala wakukondwa na kukhala pauxamwali bwakulimba na Yahova.\nBZIRATIZO BZOMWE TINGATEWEZERE\n7, 8. (a) Kodi Yahova adalimbisa tani wanthu? (b) Kodi abereki angatewezere tani ciratizo ca Yahova? (Onani cithunzi-thunzi pa tsamba 3.)\n7 Yahova ambalimbisa wanthu. Nyakunemba psalymo adati: ‘Yahova ali pafupi na wale omwe adasweka mtima; iye ambapulumusa wale omwe atepa.’ (Psalymo 34:18) Pa nthawe inango mpolofeta Jeremiya adakhala wakutepa ndipo akhana mantha, koma Yahova adamupicira kumuthandiza. (Jeremiya 1:6-10) Yahova adatumiza anjo kuti akalimbise mpolofeta wacikulire Danyeri. Anjoyo adalimbisa Danyeri mwa kumuuza kuti ‘ngwakufunika kwene-kwene.’ (Danyeri 10:8, 11, 18, 19) Kodi mungalimbisembo abale na mpfumakazi zanu? Tani mucicitambo bzimwebzi kuna apainiya na abale wacikulire omwe ankukwanisa lini kucita bzinthu ninga momwe akhacitira kale-kale?\nAbereki, thandizani wana wanu kuti apirire mayezo ku xikola\n8 Napo Yahova na Jezu adakhala pabodzi kwa magole mazinji, pomwe Jezu akhali pa dziko la pansi, Yahova akhadziwa kuti iye akhafunika kupitiriza kulimbisa Mwana wace. Jezu adabva Baba wace ankulewalewa kudzulu pomwe adayamba basa lace la kupalizira na gole lakumalizira la moyo wace wa pa dziko la pansi. Kawiri kense, Yahova adalewa kuti: ‘Uyu ndiye Mwanangu, wakufunidwa, omwe ndimbakondwa naye.’ (Mateu 3:17; 17:5) Kulewa cadidi, Jezu adalimbisidwa kwene-kwene pomwe adabva Baba wace ankulewa kuti ambamufuna ndipo ambakomedwa naye. Usiku bomwe Jezu angadafa, iye adakhala na thupo kwene-kwene. Yahova adatumiza anjo kuti akamulimbise na kumutsangalaza. (Luka 22:43) Abereki, mungatewezere ciratizo ca Yahova mwa kulimbisa wana wanu nthawe zense. Mbawatendani akambacita bwino bzinthu. Ndipo akambagumana na mayezo ku xikola, citani bzense bzomwe mungakwanise kuti muwalimbise na kuwathandiza kupirira.\n9. Kodi tingapfunze ciyani na momwe Jezu adacitira bzinthu na anyakupfunza wace?\n9 Jezu adaperekambo ciratizo cabwino kuti titewezere. Usiku bomwe iye adafa, Jezu adatsuka nzayo za anyakupfunza wace ndipo adawauza kufunika kwa kukhala wakubzicepswa. Koma iwo adabzikuza ndipo adapopotezana pa nkhani yakuti mbani mkulu ndipo Pedru adabzithemba acilewa kuti cipo angadadzasiya Jezu. (Luka 22:24, 33, 34) Na tenepo, Jezu alibe kunyang’anisisa kuphonya kwawoko, koma iye adawatenda thangwe iwo adapitiriza kumukhulupira. Iye adawapicira kuti iwo angadadzacita bzinthu bzizinji kuposa bzomwe iye adacita ndipo adawatsimikizira kuti Yahova akhawafuna. (Luka 22:28; Juwau 14:12; 16:27) Tingabzibvunze kuti ‘kodi ndimbatewezera ciratizo ca Jezu mwa kutenda winango thangwe ra makhalidwe yawo yabwino m’mbuto mwa kunyang’anisisa bzakuphonya bzawo?’\n10, 11. Kodi Paulo adalimbisa tani abale wace ndipo n’ciyani comwe iye akhafunisisa kucita?\n10 Mpostolo Paulo akhambalewalewa kawiri-kawiri bzinthu bzabwino bza abale wace. Iye adamala magole mazinji ankucita ulendo na winango wa iwo ndipo adafika pa kuwadziwa bwino, koma iye alibe kunemba bzakuphonya bzawo. M’mbuto mwace, iye adawatenda. Mwa ciratizo, Paulo adalewa kuti Timotio akhali mwana wace ‘wakufunidwa na wakukhulupirika mwa Mbuya’ ndipo iye akhakhulupira kuti Timotio angadasamalira bzakusaya bza winango. (1 Wakolinto 4:17; Wafiripo 2:19, 20) Paulo adawuza akristau wa ku Kolinto kuti Tito ni ‘mwanzangu na kuti ndikuphata naye basa pakuthandiza imwepo.’ (2 Wakolinto 8:23) N’bzakuwonekeratu kuti Timotio na Tito adalimbisidwa pomwe adadziwa kuti Paulo akhambawakumbukira!\n11 Paulo na Barnaba adaikha moyo wawo pa ngozi kuti alimbise abale wawo. Mwa ciratizo, wense awiri adazindikira kuti wanthu wa mu mzinda wa Listra akhafuna kuwapha. Napo bzikhali tenepo, iwo adabwerera pomwe kumweko kuti akalimbise anyakupfunza watsapano na kuwathandiza kuti apitirize kukhulupira Yahova. (Mabasa 14:19-22) Paulo pomwe akhali ku Efezo, na kupita kwa nthawe adakhala pangozi na wanthu waukali, koma iye adapitiriza kukhala kumweko kuti alimbise abale wace. Pa Mabasa 20:1, 2 pambati: ‘Paulo adacemeresa anyakupfunzawo. Pomwe adawalimbisa, adagonekana nawo, iye adayamba ulendo bwa kuyenda ku Masedoniya. Atamala kuzungira madera yale na kulewa mafala mazinji yakulimbisa wanthu wa kumweko, iye adafika ku Grécia.’\n12. N’thangwe ranyi n’bzakufunika kwa ifepano kumbagumanika pa mitsonkhano?\n12 Yahova ambatifunira bzabwino. Ndipopa iye ambatiuza kuti timbatsonkhane mwakukhazikika. Pa mitsonkhano yathu, timbapfunza bza iye ndipo timbalimbisana. (1 Wakolinto 14:31; werengani Wahebereu 10:24, 25.) Cristina omwe tamufotokoza pakuyamba ule, adati: “Bzomwe ndimbakomedwa nabzo kwene-kwene pa mitsonkhano ni lufoyi na cilimbiso comwe ndimbatambira. Nthawe zinango ndimbafika ndidasunama pa Nyumba ya Umambo. Koma mpfumakazi zimbandifenderera, zimbandikolombexa zicilewa kuti ndikuwoneka bwino. Iwo ambandiuza kuti ambandifuna ndipo ambakomedwa na bzomwe ndimbacita mwauzimu. Cilimbiso cawo cimbandicitisa kuwona kuti ndine wakufunika!” N’bzakufunikadi kwene-kwene kuti ali-wense wa ifepano alimbise winango!—Waroma 1:11, 12.\n13. N’thangwe ranyi wale omwe ankutumikira Yahova kwa magole mazinji ambafunikambo kulimbisidwa?\n13 Napo wale omwe ankutumikira Yahova kwa magole mazinji an’funikambo kulimbisidwa. Kumbukirani bza Djosuwe. Pomwe Ajirayeri akhafuna kuyenda ku Dziko Lakupiciridwa, Yahova adasankhula Djosuwe kuti awatsogolere. Yahova adauza Mozeji kuti alimbise Djosuwe napo kuti iye akhatumikira Yahova kwa magole mazinji. Yahova adati: ‘Ikha Djosuwe ndipo mulimbise ucim’pasa mphanvu, pakuti iye ndiye omwe an’dzayambusa wanthuwa ndipo ndiye omwe an’dzacitisa kuti iwo atambire dziko lomwe un’dzaliwonalo.’ (Bzakutonga 3:27, 28) Djosuwe akhafunika kulimbisidwa, thangwe na kupita kwa nthawe, mtundu wa Jirayeri ungadadzamenyana na mitundu mizinji napo kuti iwo pa nthawe inango adaluzambo kabodzi. (Djosuwe 7:1-9) Nsiku zino, tingalimbise akulu wa gwere na anyakunyang’anira dera, omwe ambaphata basa na nyongo kuti asamalire wanthu wa Mulungu. (Werengani 1 Watesalonika 5:12, 13.) Nyakunyang’anira dera munango adati: “Nthawe zinango abale ambatipasa tsamba la kutenda, la kufotokoza kukomedwa kwawo thangwe ra kuwazungira komwe timbacita. Timbakoya matsambayo ndipo timbadzayawerenga pa nthawe zomwe tinkutepa. Kulewa cadidi, bzimwebzi bzimbatilimbisa.”\nKutenda na kulimbisa wana wathu kun’dzawathandiza kukhala pa uxamwali na Yahova (Onani ndime 14)\n14. Kodi n’ciratizo ciponi comwe cinkuwonesa kuti ni bwino kutenda winango pomwe tinkuwapasa malango?\n14 Pa nthawe inango, mpostolo Paulo adapereka malango kwa akristau wa ku Kolinto. Akristauwo adaphatisa basa malangoyo ndipo Paulo adawatenda. (2 Wakolinto 7:8-11) Kulewa cadidi, mafala yace yadawalimbisa kuti apitirize kucita bzinthu bzabwino. Nsiku zino, akulu wa gwere na abereki angatewezerembo ciratizo ca mpostolo Paulo. Andreas, omwe ana wana awiri, adati: “Cilimbiso cimbathandiza wana kukula mwauzimu na m’makumbukidwe. Kulimbisa wana kumbacitisa kuti wanawo ambateweze malango. Wana wathu ang’ono-ang’ono ambadziwa bzomwe n’bzabwino, koma tikambawatenda na kuwalimbisa thangwe ra bzinthu bzabwino bzomwe acita, iwo ambafunisisa kupitiriza kucita bzinthu bzabwino.”\nKODI N’CIYANI COMWE CINGAKUTHANDIZENI KUTI MULIMBISE WINANGO?\n15. Kodi ni njira ibodzi iponi yomwe tingaphatise basa kuti tilimbise winango?\n15 Uzani abale na mpfumakazi zanu kuti mumbatenda nyongo pabodzi na makhalidwe yawo yabwino. (2 Nkhani 16:9; Djobi 1:8) Tikacita bzimwebzi, tin’dzatewezera Yahova na Jezu. Iwo ambatenda cinthu ciri-cense comwe timbawacitira, napo kuti tiribe kucita ninga momwe ife tikhafunira. (Werengani Luka 21:1-4; 2 Wakolinto 8:12.) Mwa ciratizo, timbadziwa kuti abale wathu wacikulire ambacita nyongo ikulu kuti abwere pa mitsonkhano na kuyenda mu utumiki bwakumunda mwakukhazikika. Kodi timbawalimbisa na kuwatenda thangwe ra bzense bzomwe iwo ambacita?\n16. Kodi ni lini pomwe tingalimbise winango?\n16 Limbisani winango pali-pense pomwe bzingakwanisike. Nthawe zense mukawona kuti munthu wacita cinthu cabwino, lekani kuyebwa kumutenda. Mpostolo Paulo pabodzi na Barnaba pomwe akhali ku mzinda wa Antiyokiya ku Pisidiya, adauzidwa na atsogoleri wa ku sinagoga kuti: ‘Abale, penu muna mafala yali-yense yakulimbisa wanthu, yaleweni mwakutsudzuka.’ Paulo adaphatisa basa mwayi umweyu kuti alimbise wanthu. (Mabasa 13:13-16, 42-44) Tikambalimbisa winango, bzin’dzacitisa kuti iwo atilimbisembo.—Luka 6:38.\n17. Kodi ni njira yabwino iponi yomwe tingaphatise basa kuti titende winango?\n17 Lewani cinthu caico comwe mwadekedwa naco. Pomwe Jezu adatenda akristau wa ku Tiyatira, iye adaguma bzinthu bzomwe iwo akhacita bwino. (Werengani Cibvumbulutso 2:18, 19.) Kodi tingamutewezere tani? Pinango mungatende mai omwe ankulera yekha wana wace. Ayai penu ndimwe m’bereki, mungatende wana wanu nyongo yomwe iwo ankucita kuti atumikire Yahova. Auzeni bzinthu bzabwino bzomwe iwo ankucita. Tikambaleweratu cinthuco pomwe tinkulimbisa winango, iwo an’dzazindikira bzomwe tinkuwauza.\n18, 19. Kodi tingathandizane tani kuti tipitirize kukhala pa uxamwali na Yahova?\n18 Yahova adauza Mozeji kuti alimbise Djosuwe na kumupasa mphanvu. N’cadidi kuti nsiku zino Yahova ambacita lini kutituma kuti tilimbise winango. Koma iye ambakomedwa akambawona nyongo yomwe timbacita kuti tilimbise winango. (Mimwani 19:17; Wahebereu 12:12) Mwa ciratizo, m’bale akafotokoza nkhani ya wense m’gwere mwathu, tingamuuze bzomwe takomedwa nabzo pa nkhani yace. Pinango bzomwe iye adalewa bzidatithandiza kumalisa bvuto linango ayai tidakwanisa kubvesesa vesi linango la m’Bibliya. Mpfumakazi inango idanembera m’bale omwe adafotokoza nkhani kuti: “Napo kuti timbalewalewa kwa mphindi zing’ono-ng’ono, imwepo mwawona mtima wangu wakusweka ndipo mwanditsangalaza na kundilimbisa. Ndikufuna kuti mudziwe kuti pomwe mukhafotokoza nkhani yanu pa pulatifomu, na pomwe mudadzalewalewa nane, ndidawona kuti bzikhacokera kwa Yahova.”\n19 Tikatewezera malango ya Paulo, tin’dzakwanisa kuthandizana kuti tipitirize kukhala pa uxamwali na Yahova. Iye adati: ‘Pitirizani kulimbisana, ninga momwe munkucitira.’ (1 Watesalonika 5:11) ‘Tikapitiriza kulimbisana’ nsiku zense, tin’dzacitisa Yahova kukhala wakukondwa kwene-kwene!\n^  (ndime 1) Madzina manango yacinjidwa.\nKulimbisa winango: Ni kucitisa winango kubzibva bwino. Tingawathandize kuti apitirize kucita bzinthu bzabwino na kuti apitirize kutumikira Yahova, mwa bzakulewalewa bzathu na bzomwe timbacita. Ticitise winango kuzindikira kuti ambafunidwa na ifepano, gwere, Yahova pabodzi na Jezu


Cikondweso—Cisapo ca Mzimu\nWANTHU wense ambafuna kukhala wakukondwa. Koma mu nsiku zakumalizira zino, munthu ali-wense ankugumana na mabvuto ‘yakunesa’ kulimbana nayo. (2 Timotio 3:1) Wanthu winango ambaluza cikondweso cawo thangwe ra kucitiridwa bzinthu bzakusaya cirungamo, kuduwala, kuluza basa ayai kufedwa. Ndipo winango ambaluza cikondweso cawo thangwe ra bzomwe bzinkucitika pa moyo wawo, bzomwe bzimbawasunamisa ayai kuwacitisa thupo. Napo atumiki wa Yahova angasunamembo ndipo pang’ono na pang’ono angaluze cikondweso cawo. Penu bzimwebzi bzinkukucitikiranimbo, kodi mungacite ciyani kuti mukhale pomwe wakukondwa?\nKuti tigumane mtawiro wa mbvunzoyu, cakuyamba tin’funika kudziwa thandauzo la cikondweso na kuwona momwe winango adapitirizira kukhala wakukondwa napo akhagumana na mabvuto. Patsogolo pace, tiniwona bzomwe tingacite kuti tipitirize kukhala wakukondwa, ticithumizira cikondwesoco.\nKODI CIKONDWESO N’CIYANI?\nKukhala wakukondwa n’kwakusiyana na nsobwe. Mwa ciratizo, munthu wakuledzera ambandokhala aciseka-seka. Koma iye akabanganuka, ambaseka lini pomwe ndipo ambadzawona kuti mabvuto yace yalibe kumala. Bzimwebzi bzinkulatiza kuti nsobwe wace umbakhala wa kanthawe kakucepa ndipo cimbakhala lini cikondweso caico.—Mimwani 14:13.\nTenepo, tingalewe kuti cikondweso ni bzomwe timbabva mu mtima mwathu tikagumana cinthu ayai tikakhala kuti tinkudikhira cinthu cabwino. Ndipo kukhala wakukondwa kumbathandauza kukhala wa nsangala, bziribe basa penu tinkugumana mabvuto ayai ne. (1 Watesalonika 1:6) N’cadidi kuti tingasuname pakacitika cinthu cinango, koma tingapitirize kukhala wakukondwa. Mwa ciratizo, apostolo adamenyedwa mu Sinedriyo thangwe ra kupalizira bza Jezu. Koma iwo ‘adacoka wakukomedwa mu Sinedriyomo, pakuti akhadawonedwa kukhala wakuthemera kunyozedwa thangwe ra dzina la Jezu.’ (Mabasa 5:41) Sikuti iwo adakomedwa thangwe ra kumenyedwako, koma thangwe ra kuwona kuti adapitiriza kukhala wakukhulupirika kwa Mulungu.\nCikondweso ni cinthu lini cacibadwa ayai cinthu comwe cimbabwera cokha. N’thangwe ranyi tinkulewa tenepoyo? Thangwe ndakuti cikondweso caico ni mbali ya cisapo ca mzimu wakucena wa Mulungu. Mzimu wa Mulungu umbatithandiza kukulisa ‘unthu bupsa,’ bomwe bumbaphatanidzambo cikondweso. (Wayefezo 4:24; Wagalata 5:22) Ndipo tikakhala wakukondwa, bzin’dzakhala bzakusaya kunesa kupirira mabvuto yomwe tinkugumana nayo.\nBZIRATIZO BZA WANTHU OMWE ADALATIZA KHALIDWE LA CIKONDWESO\nYahova akhafuna kumbawona bzinthu bzabwino bzokha-bzokha bzinkucitika pa dziko la pansi, sikuti bzinthu bzakuipa bzomwe timbawona lero-lino. Tsono napo wanthu ambacita bzinthu bzakuipa, Yahova ambaluza lini cikondweso cace. Bibliya limbati: ‘Pomwe iye ambakhala pana mphamvu na cikondweso.’ (1 Nkhani 16:27) Ndipo cinango comwe cimbakondwesa Yahova ni bzinthu bzabwino bzomwe atumiki wace ambacita.—Mimwani 27:11.\nIfepano tingatewezere ciratizo ca Yahova, mwa kupitiriza kukhala wakukondwa napo penu bzinthu bzinkucitika lini ninga momwe tikhafunira. M’mbuto mwa kusunama, tin’funika kukondwa na bzinthu bzomwe tinabzo tsapano na kudikhirira mwakupirira bzinthu bzabwino bza kutsogolo. *—Onani mafala ya m’nyansi.\nM’Bibliya muna bziratizo bza wanthu azinji omwe adapitiriza kukhala wakukondwa napo akhagumana na mabvuto mazinji. Mwa ciratizo, Abalahamu adapitiriza kukhala wakukondwa napo kuti moyo wace ukhali pa ngozi, ndipo wanthu winango akhamubweresera mabvuto. (Ciyambo 12:10-20; 14:8-16; 16:4, 5; 20:1-18; 21:8, 9) Kodi n’ciyani comwe cidamuthandiza kupitiriza kukhala wakukondwa? Ni kukumbukira bza cidikhiro cace ca kudzakhala m’dziko lipsa lakutongedwa na Mesiya. (Ciyambo 22:15-18; Wahebereu 11:10) Jezu adati: ‘Baba wanu Abalahamu, akhakondwa kwene-kwene pakudikhirira kudzawona nsiku yangu.’ (Juwau 8:56) Tingatewezere Abalahamu mwa kumbakumbukira bza cikondweso comwe tin’dzakhala naco kutsogolo.—Waroma 8:21.\nPaulo na Sila akhana cikhulupiro cakulimba ndipo adapitiriza kukhala wakukondwa napo kuti akhagumana na mabvuto mazinji pa moyo wawo. Mwa ciratizo, pambuyo pakumenyedwa na kuikhidwa m’kawoko, iwo ‘akhambapemba acimbaimba nyimbo zakutumbiza Mulungu.’ (Mabasa 16:23-25) Iwo adapirira mabvuto yawo thangwe akhakumbukira bza mafala ya Mulungu pakulewa bza kutsogolo. Ndipo iwo adakhalambo wakukondwa thangwe akhadziwa kuti ankubonera thangwe ra Kristu. Tingatewezere Paulo na Sila mwa kumbakumbukira bzisimbo bzomwe timbatambira thangwe ra kutumikira Mulungu mwakukhulupirika.—Wafiripo 1:12-14.\nNsiku zino, pana bziratizo bzizinji bza abale na mpfumakazi omwe ankupitiriza kukhala wakukondwa napo kuti ankugumana na mabvuto yakusiyana-siyana. Mwa ciratizo, mu Novembro 2013, conzi camphanvu cakucemeredwa Haiyan cidapfudza nyumba za mabanja ya Mboni za Yahova zakupitirira 1.000 ku Filipinas. George, omwe adaluza nyumba yace pa conzici mu mzinda wa Tacloban, adati: “Napo bzimwebzi bzacitika, abale ankupitiriza kukhala wakukondwa. Mpsakunesa kufotokoza cikondweso comwe tinkubva.” Tenepo, tikambakumbukira bzomwe Yahova ambaticitira ticimbamutenda, tin’dzapitiriza kukhala wakukondwa napo tikagumana na mabvuto makulu. Kodi ni bzinthu bzinango bziponi bzomwe Yahova ambatipasa bzomwe bzimbaticitisa kukhala wakukondwa?\nBZINTHU BZOMWE BZIMBATIKONDWESA\nCinthu cibodzi comwe cimbaticitisa kukhala wakukondwa ni uxamwali bwathu na Yahova na kudziwa Mtongi wa cirengedwe cense. Iye ni Baba, Mulungu na Xamwali wathu!—Psalymo 71:17, 18.\nTimbatendambo Yahova kuti adatipasa moyo na bzinthu bzomwe bzimbacitisa kuti moyoyo ukhale wakudekeza. (Mpalizi 3:12, 13) Pakuti tiri naye pa uxamwali, ifepano timbabvesesa cakulinga cace kwa ife ndipo timbadziwa bzomwe iye an’funa kuti timbacite pa moyo wathu. (Wakoloso 1:9, 10) Koma wanthu azinji ambadziwa lini cakulinga ca moyo. Ndipo pakufotokoza bza kusiyana kwa wanthu amwewa na ife, Paulo adati: ‘Palibe munthu omwe adawona ayai kubva ne kukumbukira bzomwe Mulungu adakonzera wale omwe ambamufuna. Thangwe Mulungu adatizimbulira bzinthu bzimwebzi na mzimu wace wakucena.’ (1 Wakolinto 2:9, 10) Kudziwa bza cakulinga ca Yahova kumbatipasa cikondweso.\nYahova ambaticitira bzinthu bzizinji. Mwa ciratizo, iye adacita makonzedwe yakuti pikado zathu zikhululukidwe. (1 Juwau 2:12) Adatipasa cidikhiro cakudzakhala m’dziko lipsa lomwe liri pafupi kwene-kwene. (Waroma 12:12) Ndipo nsiku zino, Yahova ambatipasa axamwali azinji omwe timbanamata nawo pabodzi. (Psalymo 133:1) Iye ambatikhotcererambo kwa Sathani pabodzi na madimonyo. (Psalymo 91:11) Tikambakumbukira bzinthu bzomwe Yahova ambaticitirabzi, tin’dzakhala wakukondwa kwene-kwene.—Wafiripo 4:4.\nKODI TINGATHUMIZIRE TANI CIKONDWESO CATHU?\nKodi bzingakwanise kuti Mkristau omwe ngwakukondwa kale athumizire cikondweso cace? Inde bzingakwanisike. Jezu adati: ‘Ndakuuzani bzinthu bzimwebzi kuti cikondweso cangu cikhale mwa imwepo ndipo cikondweso canu cikhale cakukwanira.’ (Juwau 15:11) Mafalaya yankulatiza kuti bzingakwanisike ifepano kuthumizira cikondweso cathu. Tingandendemezere cikondweso cathu na moto. Kuti moto ugake kwene-kwene, timbafunika kuyesera nkhuni zizinji. Mpsibodzi-bodzimbo na ifepano, tikafuna kuthumizira cikondweso cathu, tin’funika kupitiriza kukumbira mzimu wakucena wa Mulungu mu mpembo, thangwe ndiwo omwe umbatithandiza kukhala wakukondwa. Ndipo tin’funikambo kupitiriza kukumbukira bzomwe timbawerenga m’Bibliya, bzomwe bzidafuliziridwa na mzimu wakucenayo.—Psalymo 1:1, 2; Luka 11:13.\nCinthu cinango comwe cingaticitise kukhala wakukondwa kwene-kwene ni kutanganidwa na bzinthu bzomwe bzimbakondwesa Yahova. (Psalymo 35:27; 112:1) N’thangwe ranyi tinkulewa tenepo? Bibliya limbalewa kuti tidalengedwa kuti ‘timbagope Mulungu wacadidi ticisunga bzakutonga bzace, pakuti ibzi ndibzo bzomwe munthu ali-wense an’funika kucita.’ (Mpalizi 12:13) Tenepo, tingalewe kuti thangwe ndakuti wanthufe tidalengedwa kuti timbacite kufuna kwa Mulungu ndipo tikambatumikira Yahova, tin’dzakhala na moyo wakukondwa. *—Onani mafala ya m’nyansi.\nPHINDU LAKUKHALA NA CIKONDWESO\nTikathumizira cikondweso cathu, tin’dzagumana phindu likulu kwene-kwene. Mwa ciratizo, Yahova ambakomedwa kwene-kwene na ifepano tikambamutumikira mwakukondwa napo tinkugumana na mabvuto. (Bzakutonga 16:15; 1 Watesalonika 5:16-18) Ndipo tikakhala na cikondweso caico, tin’dzawona lini kuti kukhala na bzinthu bzizinji bzakuthupi ni cinthu cakufunika kwene-kwene pa moyo wathu. M’mbuto mwace, tin’dzacita nyongo yakucita bzinthu bzizinji pakuthandizira Umambo bwa Mulungu. (Mateu 13:44) Ndipo tikambawona bzakutewera bzabwino bzomwe bzimbabwera thangwe ra kucita bzizinji pakutumikira kwathu Yahova, tin’dzakhala na cikondweso cikulu, tin’dzabzibva bwino ndipo tin’dzacitisambo winango kukhala wakukondwa.—Mabasa 20:35; Wafiripo 1:3-5.\nTikakhala wakukondwa, tin’dzakhalambo na thanzi labwino. Bibliya limbati: ‘Mtima wakukondwa ni mankhwala yabwino.’ (Mimwani 17:22) Nyakufufudza nkhani munango omwe adapfunza bza thanzi ku Universidade ya ku Nebraska m’dziko la Estados Unidos, adafotokoza nfundo inango yomwe imbabverana na mafala ya m’vesiri. Iye adalewa kuti: “Munthu akakhala wakukondwa na wa nsangala pa moyo wace, ambadzakhala na thanzi labwino kutsogolo.”\nTenepo, napo tinkukhala mu nthawe zakunesa, ifepano tingakhale na cikondweso caico mwa kumbakumbira mzimu wakucena mu mpembo, kupfunza Fala la Mulungu na kumbakumbukira bzomwe tapfunzabzo. Ndipo tingathumizirembo cikondweso cathu mwa kumbakumbukira bzinthu bzabwino bzomwe Yahova ambaticitira, kutewezera cikhulupiro ca winango na kucita bzomwe Mulungu ambafuna. Tikacita bzimwebzi, tin’dzawona cadidi ca mafala ya pa Psalymo 64:10, pomwe pambati: ‘Nyakulungama an’dzakondwa mwa Yahova ndipo an’dzathawira kwa iye.’\n^ ndi. 10 Kutsogoloku tin’dzacezerana bza khalidwe la kupirira lomwe ni khalidwe lacinai la ‘cisapo ca mzimu.’\n^ ndi. 20 Kuti mudziwe bzizinji pa nkhani ya kukhala wakukondwa, onani kwadru yakuti “ Bzomwe Mungacite Kuti Muthumizire Cikondweso Canu.”\nBzomwe Mungacite Kuti Muthumizire Cikondweso Canu\nKhalani na moyo wakusaya kufuna bzinthu bzizinji.—Luka 12:15.\nMbathembani Yahova m’mbuto mwakubzithemba mwekha. —Mikeya 6:8.\nLekani kubvuma kuti (basa, xikola na bzakutsangalaza) bzikudzongereni nthawe yanu yakutumikira Yahova.—Wayefezo 5:15, 16.\nKhalani pa mtendere na winango.—Wafiripo 4:5.


There la Jezu Lakulewa bza Msamariya Wabwino | Moyo wa Jezu\nKODI MUNTHU ANGACITE CIYANI KUTI ADZAGUMANE MOYO WAKUSAYA KUMALA?\nMSAMARIYA WA NSISI\nPomwe Jezu akhapitiriza kukhala pafupi na mzinda wa Jeruzalemu, Ajuda azinji adamufenderera. Winango akhafuna kupfunza kucokera kwa iye, ndipo winango akhandofuna kumuyeza. M’bodzi wa iwo omwe akhadziwa bwino cakutonga adabvunza kuti: ‘Mpfunzisi, kodi ndingacite ciyani kuti ndidzagumane moyo wakusaya kumala?’—Luka 10:25.\nJezu adazindikira kuti munthuyo akhabvunza lini na cakulinga cakuti adziwe bza nkhani imweyi. Koma pinango iye akhayeza kucitisa Jezu kuti apereke mtawiro omwe ungadakalipisa Ajuda winangowo. Tsono Jezu adazindikira kuti munthuyo akhadziwa kale mtawiro wace. Tenepo, Jezu adatawira mwanzeru mwakuti munthuyo adazimbula yekha bzomwe iye akhakumbuka.\nJezu adamubvunza kuti: ‘Kodi m’bzakutonga mudanembedwa ciyani? Kodi umbawerenga ciyani?’ Munthuyo akhadapfunza Cakutonga ca Mulungu, tenepo adatawira mwakuphatisa basa bzinembo. Iye adalewa mafala ya pa Bzakutonga 6:5 na Mwambo 19:18, yomwe yambati: ‘“Umbafune Yahova Mulungu wako na mtima wako wense, moyo wako wense, mphanvu zako zense na nzeru zako zense.” Ndipo “umbafunembo mwanzako ninga momwe umbabzifunira wekha.”’ (Luka 10:26, 27) Kodi adatawira bwino?\nJezu adamuuza kuti: ‘Watawira bwino; pitiriza kumbacita tenepoyo, ndipo un’dzakhala na moyo.’ Tsono nkhaniyo iribe kumalira pamwepo. Munthuyo akhandofuna ‘kubziwonesa ninga wakulungama’ iye akhafuna lini kuti Jezu andomutawire mwakulondoza. Iye akhafuna kuti bzomwe Jezu amutawire, bzilatize kuti makumbukidwe yace yakhali yakulondoza na cakulinga cakuti awoneke kuti akhacita bzinthu mwacirungamo na wanthu winango. Tenepo, iye adabvunza Jezu kuti: ‘Kodi mwanzanguyo mbani?’ (Luka 10:28, 29) Umweyu ukhawoneka ninga mbvunzo wakupusa koma ukhali wakunesa. N’thangwe ranyi tinkulewa tenepo?\nTinkulewa tenepoyo thangwe Ajuda akhakhulupira kuti fala lakuti ‘mwanzangu’ likhaphata basa kwa wanthu omwe akhasunga miyambo yacijuda basi, ndipo iwo akhakumbuka kuti cinembo ca Mwambo 19:18 cimbathandauza bzimwebzo. Tenepo, Ajuda akhambalewa kuti kubverana na munthu omwe akhali lini Mjuda, kukhali lini ‘kwakubvumizika.’ (Mabasa 10:28) Ndipopa munthuyo pinango na anyakupfunza winango wa Jezu akhabziwona ninga wakulungama mwa kumbacitira nsisi Ajuda anzawo okha. Koma iwo akhawona kuti bziribe basa kusaya kucitira nsisi munthu omwe akhali lini Mjuda thangwe akhakumbuka kuti akhali lini ‘mwanzawo.’\nKodi Jezu adathandiza tani munthuyo pabodzi na Ajuda winangowo kucinja makumbukidwe yawo yakuipayo mwakusaya kuwakalipisa? Iye adacita bzimwebzo mwa kuwafotokozera there lakuti: ‘Munthu munango akhapolika kucokera ku Jeruzalemu kuyenda ku Jeriko, ndipo adagumana na akapondo omwe adamukhundula, acimumenya, ndipo adayenda acimusiya atasala pang’ono kufa. Ndipo bzidacitika kuti wansembe munango akhapolika na mseu umweyo, tsono pomwe adawona munthuyo adandomupitirira. Bzibodzi-bodzimbo Mlevi pomwe adafika pa mbutoyo acimuwona, iye adandomupitirirambo. Koma padafika Msamariya munango omwe akhafamba mu nsewumo, ndipo pomwe adamuwona adabva nsisi.’—Luka 10:30-33.\nMunthu omwe Jezu akhamufotokozera nkhaniyi, akhadziwa kuti wansembe azinji na Alevi omwe akhaphata mabasa ya ku templo akhakhala ku Jeriko. Pakubwerera ku temploko kuyenda ku Jeriko, iwo akhacita ulendo bwa mtantho wakukwana makilometro 23. Ndipo msewuyo ukhali wakugopswa thangwe ukhakhala na akambowa azinji. Penu wansembe ayai Alevi angadawona Mjuda mwanzawo ankubonera mu msewumo, iwo akhafunika kumuthandiza. Tsono mu thereli, Jezu adalewa kuti iwo alibe kucita bzimwebzo. Koma munthu omwe adamubvera nsisi, acimuthandiza, akhali Msamariya mtundu omwe ukhawengana kwene-kwene na Ajuda.—Juwau 8:48.\nKodi n’ciyani comwe Msamariyayo adacita kuti athandize Mjudayo? Jezu adapitiriza kuti: ‘Iye adamufenderera, acimumanga bzironda bzace. Adaikha mafuta na vinyu m’bzirondabzo acimutakula pa cifuwo cace aciyenda naye ku nyumba ya alendo komwe adakamusamalira. Mangwana yace, iye adacosa madinario mawiri, acipasa mweneciro nyumbayo acimuuza kuti: “Musamalireni bwino, mukadzonga kobiri zinango zakuthumizirika, ndin’dzakubwezerani ndikadzabwerera.”’—Luka 10:34, 35.\nPomwe adamala kufotokoza nkhani imweyi, Jezu omwe ni Mpfunzisi Mkulu, adabvunza munthu omwe adacita mbvunzo omwe udanyosa nkhani yenseneyi kuti: ‘Mbani pa atatuwa omwe iwepo unkuwona kuti adakhala mwanzace wa munthu omwe adagumana na akapondoyo?’ Pinango munthuyo adacita manyazi kutawiriratu kuti ni ‘Msamariyayo,’ tenepo iye adatawira kuti: ‘Ni munthu omwe adam’bvera nsisiyo.’ Patsogolo pace Jezu adathandiza munthuyo kubvesesa nfundo yakufunika kwene-kwene mu thereli mwa kumuuza kuti: ‘Ndoko ukacitembo bzibodzi-bodzibzo.’—Luka 10:36, 37.\nImweyi ikhali njira yabwino kwene-kwene yakupfunzisira! Bzingadakhala kuti Jezu adandouziratu munthuyo kuti ambawonembo wanthu omwe akhali lini Ajuda ninga anzawo, munthuyo pabodzi na Ajuda winangowo angadabvuma lini bzimwebzo. Koma thangwe rakuti Jezu adafotokoza there lakubveka bwinoli ndipo adafotokoza bzinthu bzomwe Ajudawo akhabzidziwa bwino, bzidakhala bzakupusa kuti wanthuwo abvesese kuti mwanzawo akhali mbani. Tenepo, tingalewe kuti mwanzathu wacadidi ni munthu omwe ambatifuna na omwe ambatibvera nsisi mwakubverana na momwe bzinembo bzimbalewera.\nN’thangwe ranyi munthu munango adabvunza Jezu kuti n’ciyani comwe angacite kuti adzakhale na moyo wakusaya kumala?\nKodi ni mbani omwe Ajuda akhakhulupira kuti akhali mwanzawo, ndipo n’thangwe ranyi?\nFotokozani bzomwe Jezu adalewa bzomwe bzimbatithandiza kudziwa mwanzathu wacadidi.


Kuyamba kwa Gawo 3 | Nkhani za m’Bibliya za Wana\nBibliya limbalewa bza wanthu ang’ono-ng’ono omwe adatumikira Yahova pambuyo pa cigumula ca m’nthawe za Nowe. M’bodzi wa wanthu amwewo akhali Abalahamu, omwe adadziwika ninga xamwali wa Mulungu. Kodi thangwe ranyi iye adacemeredwa xamwali na Yahova? Penu ndimwe m’bereki, thandizani mwana wanu kudziwa kuti Yahova ambamukumbukira, ndipo an’funa kumuthandiza. Ifepano tingakumbire thandizo la Yahova, ninga momwe adacitira Abalahamu, Loti, Djakobi pabodzi na wanthu winango wakukhulupirika. Tingakhulupire kuti Yahova an’dzateweza piciro liri-lense lomwe ambalicita.\nTin’funika kumbacita ciri-cense comwe Yahova angatikumbire, napo cikhale cakunesa\nKucita uxamwali na Yahova ni cinthu cakufunika kwene-kwene kuposa cina ciri-cense\nYahova ambafuna kuti timbalekerere bzakuphonya bza anzathu, na kucita nawo mtendere mwakamfulumize


Jehoyada Adalimba Mtima, Acikhotcerera Jehowasi | Nkhani za m’Bibliya za Wana\nKulimba Mtima kwa Jehoyada\nJezabeli akhana mwana wacikazi omwe dzina lace akhali Ataliya, ndipo Ataliyayo akhali munthu wakuipa kwene-kwene ninga mai wacewo. Bayace akhali mambo wa Juda, ndipo pomwe iye adafa, mwana wace ndiye omwe adadzakhala mambo. Tsono pomwe mwana waceyo adadzafambo, Ataliyayo adabziikha yekha kukhala mambo wa Juda. Ndipo iye adayezera kupha wense omwe akhali pa mzere wakudzakhala wamambo wa Juda, kuphatanidzambo azukulu wace. Ndipo iye akhagopedwa na wanthu wense.\nJehoyada, mkulu wa ansembe pabodzi na mkazi wace, Jehoseba, akhadziwa kuti bzomwe Ataliya akhacita bzikhali bzakuipa kwene-kwene. Iwo adaikha moyo wawo pa ngozi mwa kubisa mu tempwlo kamzukulu kabodzi ka Ataliyayo komwe kakhacemeredwa Jehowasi.\nPomwe Jehowasi adapfitsa magole 7 yakubadwa, Jehoyada adacemeresa akulu-akulu wa mu Juda na Alevi, aciwauza kuti: ‘Lindirani misuwo yense ya mu tempwlo muno, ndipo lekani kulekerera kuti munthu ali-wense apite.’ Patsogolo pace, Jehoyada adakhalisa Jehowasi mambo wa Juda, acimubvazika mu msolo nsinga-msolo ayai korowa. Ndipo wanthu wa mu Judamo adakuwa, aciti: ‘Mambo akhale na moyo utali.’\nNdipo Ataliya atabva kukuwa kwa wanthuwo, iye adayenda ku tempwloko. Pomwe adawona mambo mupsayo, iye adakuwa, aciti: ‘Munkundipandukira! Munkundipandukira!’ Akulu-akulu wa mu Judawo adamuphata, ndipo adabula naye kunja kwa tempwloyo, acikamupha. Tsono, kodi n’ciyani cidacitika na wanthu omwe akhadasiya kunamata Yahova thangwe ra iye?\nJehoyada adathandiza wanthuwo kucita mpangano na Yahova, ndipo iwo adapicira kuti angadanamata Yahova yekhayo basi. Jehoyada adapfudzisambo tempwlo ya Baala na bzifanikiso bzense. Iye adasankhula wansembe na Alevi kuti ambaphate basa mu tempwlo ya Yahova. Ndipo adasankhulambo amuna winango kuti ambalindire mu tempwloyo. Patsogolo pace, Jehoyada na akulu-akulu wa mu Juda adatenga Jehowasi, acikamuikha pa mpando wa umambo. Ndipo wanthu wense wa mu Juda adakondwa kwene-kwene. Tsapano iwo angadanamata Yahova mwakutsudzuka, ndipo angadapumpsidwa lini pomwe na Ataliya kuti anamate Baala. Ukuwona momwe kulimba mtima kwa Jehoyada kudathandizira wanthu azinji?\n‘Lekani kugopa omwe anipha thupi lokha, acitaza kupha moyo. Koma mbagopani Ule omwe an’kwanisa kupfudza bzense bziwiri m’Djahena, moyo na thupi kubodzi.’ —Mateu 10:28\nMibvunzo: Kodi Jehoyada adalatiza tani kuti akhali munthu wakulimba mtima? Kodi Yahova angaleke kukuthandiza kuti ukhalembo wakulimba mtima?\n2 Wamambo 11:1–12:12; 2 Nkhani 21:1-6; 22:10–24:16